title: Maahanlaskujoukot

text: Liittoutuneet olivat oppineet virheistään ja kehittäneet parempaa taktiikkaa ja logistiikkaa, joita oppeja otettiin käyttöön maahanlaskuissa länsirintamalla.


title: Maahanlaskujoukot

text: Yksi tunnetuimpia maahanlaskuoperaatioita on operaatio Overlordissa 6. kesäkuuta 1944 tehdyt maahanlaskut. Maahanlaskujoukkojen tehtävänä oli varmistaa Normandian maihinnousurantojen sivustat. Brittiläiset liitokone- ja laskuvarjosotilaat itäisen sivustan operaatio Tongassa, jonka tunnetuin kohde on Pegasus-silta. Toinen kohde oli Mervillen tykkipatteri. Yhdysvaltalaiset 82. ja 101. laskuvarjodivisioona varmistivat, vaikkakin joukot levisivät laajalle huonon sään ja merkitsemättömien laskeutumisalueiden takia, läntisen sivustan operaatio Chicagossa ja operaatio Detroitissa kärsien raskaita tappioita.


title: Maahanlaskujoukot

text: 15. elokuuta 1944 laskuvarjojoukot, joihin kuului 4., 5. ja 6. laskuvarjopataljoona sekä Intian armeijan tiedustelijoita, pudotettiin eteläiseen Ranskaan välille Frejus–Cannes osana Operaatio Dragoonia. Näiden joukkojen tehtävänä oli vallata alue, tuhota kaikki vihollisasemat ja varmistaa alue kunnes Yhdysvaltain 7. armeija nousee maihin. Heti ensimmäisten kohteiden valtauksen jälkeen joukkoja vahvistettiin 3 000 miehellä ja varusteilla, jotka toimitettiin yli 300 liitokoneella. Maahanlasku ei kohdannut lähes ollenkaan vastarintaa ja pian brittiläiset laskuvarjojoukot vedettiin Italiaan odottamaan tulevia operaatioita.


title: Maahanlaskujoukot

text: Yhdysvaltain maahanlaskujoukkoja osallistui yli 5 000 miehen verran operaation maahanlaskuihin. Joukkoja kutsuttiin nimellä ”1st Airborne Task Force”, joka koostui erillisistä yksiköistä mukaan lukien 509. ja 551. laskuvarjopataljoonat sekä 517. laskuvarjorykmentti.


title: Maahanlaskujoukot

text: Toinen kuuluisa operaatio oli operaatio Market Garden syyskuussa 1944, jossa 35 000 miestä pudotettiin saksalaisten selustaan 160 kilometrin matkalle tarkoituksena vallata sillat liittoutuneiden rintamalta aina Reinin ylitse Arnhemissa. Kolme maahanlaskudivisioonaa: brittiläinen 1. laskuvarjodivisioona, Yhdysvaltain 82. ja 101. maahanlaskudivisioonat sekä puolalainen 1. erillinen laskuvarjoprikaati pudotettiin eri paikkoihin valtatie 69:n varrelle ”matoksi”, jota pitkin brittiläinen XXX armeijakunta voisi edetä nopeasti. Maahanlaskut tehtiin päiväsaikaan ja ne kohtasivat ensimmäisenä päivänä laskeutuessaan vähäistä vastarintaa saavuttaen 99 % osumatarkkuuden laskeutumisalueillaan. Kuljetuskoneiden puutteen takia joukot jouduttiin kuljettamaan kolmessa erässä mikä vaikeutti operaatiota huomattavasti. Loppujen lopuksi saksalaisten vastahyökkäykset romuttivat suunnitelman ja brittiläinen 1. laskuvarjodivisioona lähes tuhoutui Arnhemissa, jolloin myös ratkaiseva silta yli Reinin pysyi saksalaisten hallussa.


title: Maahanlaskujoukot

text: Operaatio Varsityssä brittiläinen 6. laskuvarjodivisioona ja Yhdysvaltain 17. maahanlaskudivisioona pudotettiin suojaamaan Reinin ylitystä.


title: Maahanlaskujoukot

text: Syksyllä 1943 Yhdysvaltain 503. laskuvarjorykmentti pudotettiin onnistuneesti Markham Valleyhin Uuden-Guinean valtauksessa. Tämä oli liittoutuneiden ensimmäinen maahanlaskuoperaatio Tyynellämerellä. Heinäkuussa 1944 503. rykmentti teki uuden taistelupudotuksen Uudessa-Guineassa vallatakseen Noemfoor-saaren.


title: Maahanlaskujoukot

text: Filippiinien valtauksessa tehtiin useita pudotuksia, joista useimmissa yksikkönä oli Yhdysvaltain 11. maahanlaskudivisioona.


title: Maahanlaskujoukot

text: Brittien Chindit-yksikkö operoi Burmassa japanilaisten selustassa vuoden 1944 aikana. Useimmat osastot lennätettiin laskeutumisalueille, jotka liitokoneilla saapunut jalkaväki oli vallannut. Operaation Draculassa laskuvarjopataljoona valtasi japanilaisten rannikkopuolustusasemat, joka mahdollisti maihinnousun Rangooniin ilman vastarintaa.


title: Maahanlaskujoukot

text: Japanilaiset käyttivät laskuvarjosotilaita useissa taisteluissa. Laivaston erikoisjoukoilla oli useita laskuvarjoyksikköjä ja armeijalla oli ainakin yksi laskuvarjoprikaati, joka osallistui taisteluihin sodan aikana, joista tunnetuimpana maahanlasku Jaavan valtauksessa 1942.


title: Maahanlaskujoukot

text: 187. maahanlaskurykmentti teki kaksi taisteluhyppyä Koreaan Korean sodan aikana. Ensimmäinen näistä tehtiin 20. lokakuuta 1950 Sunchonissa ja Sukchonissa, Pohjois-Koreassa. Tehtävänä 187. rykmentillä oli katkaista tie Kiinaan estäen näin Pohjois-Korean johtajia pakenemasta Pjongjangista ja vapauttaa yhdysvaltalaisia sotavankeja. Toinen hyppy tehtiin pääsiäissunnuntaina 1951 Munsan-nissa, Korean tasavallassa. Tehtävänä oli katkaista kiinalaisten joukkojen siirtyminen pohjoiseen.


title: Maahanlaskujoukot

text: Suezin kriisin aikana operaatio Musketeerissa tarvittiin täydellistä yllätys onnistumiseksi, joten kaikkien 660 miehen piti olla maassa El Gamilin lentokentällä ja valmiina taisteluun neljässä ja puolessa minuutissa. Kello 04.15 5. marraskuuta 1956 brittiläisen laskuvarjorykmentin 3. pataljoona hyppäsi ja vaikka vastarinta oli kovaa, yksikön tappiot jäivät vähäisiksi. Seuraavan päivän maihinnousussa tapahtui ensimmäinen suuri helikoptereilla tehty maahanlasku, Kuninkaallisen merijalkaväen 45. kommandorykmentti laskeutui helikoptereilla Port Saidiin.


title: Maahanlaskujoukot

text: Ensimmäistä kertaa maahanlaskujoukkoja käytettiin Etelä-Aasiassa Intian niemimaalla toisessa Intian–Pakistanin sodassa vuonna 1965. Pakistanilaisia laskuvarjojoukkoja hyppäsi syvälle intialaisten selustaan, mutta suurin osa joukoista tuhottiin tai jäi vangiksi.


title: Maahanlaskujoukot

text: Yhdysvaltalaisten helikoptereita käyttävien ilmakuljetteisten joukkojen käyttö oli Vietnamissa laajaa ja tunnettua uutisfilmeistä ja elokuvista. Helmikuussa 1967 operaatio Junction Cityssä 845 miestä 503. laskuvarjorykmentin 2. pataljoonasta, 319. tykistörykmentistä ja 173. prikaatin esikunta- ja huoltokomppaniasta suorittivat ainoan taisteluhypyn Vietnamissa.


title: Maahanlaskujoukot

text: Helikopterien käytön lisääntyessä varsinaisten maahanlaskujoukkojen määrä on vähentynyt eri armeijoiden siirtyessä nopeammin reagoiviin ja pitempiin taisteluoperaatioihin pystyviin joukkoihin. Maahanlaskuyksikköjä on kuitenkin vielä aktiivipalveluksessa ja näistä Yhdysvaltain 82. maahanlaskudivisioona on suurin laskuvarjo-osasto nykyään.


title: Kohtalon kirja

text: Kohtalon kirja on suomalainen eri tyylilajeja yhdistelevä fantasiaelokuva vuodelta 2003. Elokuva syntyi Tampereen ammattikorkeakoulun opinnäytetyönä, ja sen ohjaajina ja käsikirjoittajina toimivat serkukset Tommi Lepola ja Tero Molin. Elokuvan pääosissa näyttelevät Juha-Pekka Mikkola ja Johanna Kokko. Sivuosissa näyttelevät muun muassa Vesa Vierikko, Åke Lindman, Santeri Kinnunen, Karoliina Blackburn ja Mikko Nousiainen.


title: Kohtalon kirja

text: Elokuva koostuu viidestä tarinasta, jotka liittyvät viiteen eri aikakauteen: vampyyritarina vuoden 1773 Transilvaniassa, western-tarina vuoden 1883 Arizonassa, talvisotakertomus vuoden 1939 Kollaanjoella, agenttitarina vuoden 2003 Suomessa sekä avaruusseikkailu vuonna 2124 avaruusaluksessa.


title: Kohtalon kirja

text: Elokuva voitti Best International Feature Film Award -palkinnon New Yorkin International Independent Film and Video -festivaaleilla 2003. Elokuva on esitetty myös Subtv:llä 1. huhtikuuta 2004. Sandrew Metronome julkaisi elokuvan Suomessa kahden DVD-levyn painoksena, jossa on mukana myös muun muassa elokuvan soundtrackilla esiintyneen Nightwishin musiikkivideo "End Of All Hope".


title: Juha-Pekka Mikkola

text: Juha-Pekka Mikkola (s. 23. joulukuuta 1975 Raisio) on suomalainen näyttelijä. Hän valmistui Tampereen yliopiston näyttelijäntyön laitokselta vuonna 2001 teatteritaiteen maisteriksi.


title: Juha-Pekka Mikkola

text: Juha-Pekka Mikkola oli kiinnityksellä Turun Kaupunginteatterissa 2001–2007, jonka jälkeen toiminut freelancer-näyttelijänä Helsingissä. Hän on esiintynyt muun muassa Nälkäteatterissa, Linnateatterissa, Teatteri Avoimissa Ovissa, Valtimonteatterissa, Hämeenlinnan Teatterissa, Helsingin Kaupunginteatterissa sekä muun muassa televisiosarjoissa "Syke, Toisen kanssa", "Helsingin herra", "Hovimäki" ja "Kylmäverisesti sinun" ja elokuvissa "Luokkajuhla" ja "Kohtalon kirja".


title: Juha-Pekka Mikkola

text: Hän näytteli 23. maaliskuuta 2009 alkaen saippuasarjassa "Salatut elämät", jossa esitti lääkäri Miika Mäkelää. Hahmo poistui sarjasta 16. syyskuuta 2010, mutta palasi kevään 2011 viimeisessä jaksossa jatkaen lokakuuhun 2011.


title: Juha-Pekka Mikkola

text: Vuosina 2008–2011 Mikkola toimi Turun Nuoren Teatterin taiteellisena johtajana. Kesällä 2009 hän näytteli Turun Kesäteatterin Kolmessa muskettisoturissa Athoksen roolin.


title: Juha-Pekka Mikkola

text:
Monodraama "Fosforinhohtoinen lurjus" valittiin Tampereen Teatterikesän 2010 pääohjelmistoon. Mikkola esittää monologissa näyttelijä Eero Kilpeä. Esityksen on käsikirjoittanut ja ohjannut Juha Hurme. Syksyllä 2013 esitys kiersi Suomea Näyttelijäliiton satavuotisnäytelmänä. Mikkola ideoi ja ohjasi Turun Nuoreen Teatteriin heavy metal -musikaalin "1827 – Infernal Musical", joka sai ensi-iltansa tammikuussa 2011, osana Turun Kulttuuripääkaupunkivuoden virallista ohjelmaa.
Lisäksi Mikkola on ohjannut näytelmiä mm. Linnateatteriin, Turun Kaupunginteatteriin, Jo-Jo Teatteriin ja Turun Ylioppilasteatteriin.
Linnateatterissa hän juonsi ja organisoi vuosina 2008-2011 "Omana itsenä" -iltoja, joissa haastateltiin tunnettuja pitkän linjan näyttelijöitä.


title: Juha-Pekka Mikkola

text: Hän on esiintynyt ääninäyttelijänä animaatioissa, mm. "Oktonauttien" kapteeni Valkosena. Mikkola on toiminut Näyttelijäliiton varapuheenjohtajana sekä Ilmaisuverstaan, ammattinäyttelijöiden koulutusyhdistyksen, puheenjohtajana.


title: Juha-Pekka Mikkola

text: Syksyllä 2011 Mikkola oli mukana Kari Heiskasen kirjoittamassa ja ohjaamassa spektaakkelissa "Taistelu" Paavo Nurmi Stadionilla Turussa.


title: Juha-Pekka Mikkola

text: Suomen arvostelijain liitto myönsi Mikkolalle Kritiikin punnus -tunnustuspalkinnon syyskuussa 2011.


title: Juha-Pekka Mikkola

text: Keväällä 2012 Mikkola sovitti ja ohjasi Turkuun näytelmän Tuomas Kyrön "Mielensäpahoittajan" pohjalta. Kesällä 2012 hän näytteli Linnateatterissa Urho Kekkosta Tuomas Parkkisen kirjoittamassa komediassa "Kekkonen", jonka ohjasi Kari-Pekka Toivonen. Saman vuoden syksyllä Mikkola esiintyi Helsingin Kaupunginteatterin kansainvälisessä yhteistyöproduktiossa "15:15".


title: Juha-Pekka Mikkola

text: Turun Kesäteatterissa esitettiin kesällä 2015 Mikkolan dramatisointi ja ohjaus "Aarresaari", joka pohjautui Robert Louis Stevensonin samannimiseen romaaniin. Tammikuussa 2016 sai Aleksanterin teatterissa ensi-iltansa Mikkolan ohjaama draamakomedia "Beige tappaa", jossa näyttelevät Eeva Litmanen ja Kirsi Ylijoki. Kesällä 2016 Mikkola näytteli Turun Kaupunginteatterin komediassa "Linnan juhlat", jonka ohjasi Mikko Kouki.


title: Juha-Pekka Mikkola

text: Mikkola on esiintynyt kolmesti näyttelijänä Turun kaupunginorkesterin kanssa. Hän on soittanut kitaraa eri bändeissä ja kirjoitti kappaleen "Bestseller" Kohtalon kirja -elokuvan soundtrackille. Laulun esitti yhtye nimeltä Sutenöörit, jossa Mikkolan lisäksi olivat mukana muun muassa Mikko Nousiainen, Lari Halme ja Mikko Pörhölä.


title: Valistunut itsevaltius

text: Valistunut itsevaltias eroaa muista itsevaltiaista siten, että hän pyrkii noudattamaan valistuksen periaatteita.


title: Valistunut itsevaltius

text: Hän saattaa esimerkiksi edistää uskonnonvapautta, omaisuudensuojaa, rangaistusten inhimillistämistä, laillisuusperiaatetta ja alamaisten tasapuolista kohtelua. Valistunut itsevaltias johtaa valtansa yleensä yhteiskuntasopimuksesta Jumalan sijasta.


title: Valistunut itsevaltius

text: 1700-luvun Euroopan valistuneiksi itsevaltiaiksi sanotuista hallitsijoista kuuluisimpia olivat Preussin kuningas Fredrik II Suuri, keisari Joosef II, Ruotsin kuningas Kustaa III, Venäjän keisarinna Katariina Suuri, Toscanan suurherttua Leopold ja Ranskan keisari Napoleon I.


title: Valistunut itsevaltius

text: Monet valistusfilosofit kuten Voltaire ja Diderot kannattivat valistunutta itsevaltiutta parhaimpana tapana hallita valtiota.


title: Valistunut itsevaltius

text: Pyrkiessään sopeutumaan valistuksen aatteisiin valistunut itsevaltius edisti absolutistisen valtion kehittymistä oikeusvaltiota kohti. Tosin itsevaltiaiden perimmäisenä tavoitteena oli usein näillä uudistuksilla tarkoituksena pönkittää omaa mahtiaan.


title: Perlos

text: Perlos Oyj oli suomalainen yhtiö, joka valmisti teknisiä muoviosia, komponentteja telekommunikaatio- ja elektroniikkateollisuudelle. Yhtiöllä oli tuotantoa usealla paikkakunnalla Suomessa, mm. Joensuussa, Kontiolahdessa, Nurmijärvellä ja Ylöjärvellä. Tuotanto Suomessa päättyi vuosien 2005–2007 aikana.


title: Perlos

text: Perloksella oli ennen omistusmuutoksia yli 15 000 osakkeenomistajaa. Suurimmat osakkeenomistajat olivat Oy G. W. Sohlberg Ab (29,14 %), Eläkevakuutusyhtiö Ilmarinen (2,80 %) Evli-Select sijoitusrahasto (1,39 %) ja Veikko Laine Oy (0,82 %).


title: Perlos

text: Vuonna 2008 taiwanilainen elektroniikkayhtiö "Lite-On" osti yhtiön. Sen toiminta sulautettiin emoyhtiöön.


title: Perlos

text: Perlos Oy sai alkunsa kolmen insinöörin – Carl-Johan Timgren, Kyösti Viljakainen ja Niilo Tiainen – ryhtyessä vuonna 1952 kokeilemaan pienten teknisten muoviosien tekoa täysautomaattisilla ruiskuvalukoneilla. Ensimmäinen kone rakennettiin itse Helsingin Yrjönkadun kellariverstaassa. Seuraavana vuonna yritys siirtyi Pitäjänmäelle 40 neliömetrin puuparakkiin, johon mahdutettiin puolen tusinaa ruiskuvalukonetta. Vuonna 1958 vuokrattiin uudet toimitilat Herttoniemestä, jossa päätuotteena olivat putkiloiden eli "tuubien" muovitulpat, joita toimitettiin putkilovalmistajille kuten Lyijytyö ja Hermetik, sittemmin Printal ja G. W. Sohlberg. Teknisiä muoviosia Perlos valmisti vuodesta 1955 alkaen muun muassa Helvarille ja silloiselle Valtion Sähköpajalle, josta myöhemmin tuli Televa ja Telenokia.


title: Perlos

text: Vuonna 1961 Perlos rakensi omat toimitilat Pitäjänmäelle, mutta jatkuva laajennustarve pakotti hankkimaan lisätilaa 1964 Nurmijärveltä. 1960-luku oli nopean kasvun aikaa: vuonna 1960 Perlos työllisti 17 henkilöä ja vuonna 1973 jo 240. 1970-luvun alussa yrityksellä oli käytössään yli sata konetta, joista puolet oli yhä itse suunniteltuja ja valmistettuja täysautomaattisia ruiskupuristuskoneita. Eri tuotteiden tekoon tarvittavia muotteja oli tuohon mennessä valmistettu jo 2000. Vuonna 1975 valmistui tehdas Joensuuhun.


title: Perlos

text: 1980-luvun lopussa G. W. Sohlbergin omistukseen siirtyneellä GWS Perloksella oli tehtaat Nurmijärven ja Joensuun lisäksi myös Kontiolahdella ja Englannissa. Liikevaihto oli 175 miljoonaa markkaa, ja päätuotteina kestomuoviset tarkkuusosat, puhdastilatuotteet, liittimet ja meisto-osat elektroniikkateollisuudelle. Yhtiö oli ryhtynyt myös myymään laiteosaamistaan toimittamalla automaatiolaitteita ja ruiskuvalumuotteja muille muoviyrityksille.


title: Perlos

text: Ensimmäiset matkapuhelinosat Perlos valmisti Mobira Oy:lle, joka oli siirtynyt Nokian omistukseen vuonna 1982. Vuonna 1995 Perlos perusti tehtaan Ylöjärvelle, ja samoihin aikoihin toimintaa laajennettiin eri puolille maapalloa. Ylöjärven tehtaalla alettiin valmistaa matkapuhelinten muoviosia ja tehdä osakokoonpanoja. Vuonna 1999 Perlos listautui Helsingin pörssiin.


title: Perlos

text: 2000-luvun alussa Perlos avasi tehtaita ainakin Unkariin, Kiinaan, Hongkongiin ja Brasiliaan. Vuonna 2006 aloitti tehdas Meksikossa sekä jälleen uusi tehdas Kiinassa. Keväällä 2006 Perlos ilmoitti siirtävänsä tuotantoaan halvempien työvoimakustannusten ja markkinoiden perässä Kiinaan ja aloittavansa Suomessa yt-neuvottelut henkilöstön vähentämiseksi ja tuotannon alasajamiseksi. Neuvottelujen tuloksena yhtiö ilmoitti vajaan 600 henkilön vähennyksestä, Nurmijärven tehtaan sulkemisesta ja matkapuhelinten muovi- ja metalliosien valmistuksen keskittämisestä Suomessa Joensuun ja Kontiolahden tehtaille. Vuoden 2006 lopussa Perlos työllisti Suomessa yhteensä 1600 henkilöä.


title: Perlos

text: Tammikuussa 2007 Perlos ilmoitti aikovansa lopettaa tuotannon Suomessa. Yhtiö aloitti yt-neuvottelut, joissa se tavoitteli jopa 1200 työntekijän vähennystä. Yt-neuvottelujen piiriin kuului 1400 henkilöä, valtaosin Joensuussa ja Kontiolahdessa. Maaliskuussa 2007 yt-neuvottelut päättyivät. Perlos ilmoitti lopullisesti, että tuotannollinen toiminta Suomessa päättyy ja että henkilöstön vähennystarve on noin 1200 henkilöä.


title: Perlos

text: Keväällä 2007 Perlos ilmoitti myyneensä eräitä Joensuussa ja Kontiolahdessa harjoittamiaan liiketoimintoja kotimaisille yrityksille. Kokoonpanoautomaatioliiketoiminnasta myytiin osia jyväskyläläiselle Finnsampo-konserniin kuuluvalle Mecania Oy:lle, erikoistuote- ja liitinliiketoiminnan osti outokumpulainen Valukumpu Oy ja ruiskuvalumuottiliiketoiminnan joensuulainen Gritech Oy.


title: Perlos

text: Syksyllä 2007 Perlos lakkautti tuotannollisen toimintansa Suomessa kokonaan. Sen jälkeen sillä oli tuotantoa edelleen Unkarissa, Intiassa ja Kiinassa Pekingissä ja Guangzhoussa. Lisäksi yhtiöllä oli antennien tuotekehityskeskus Ruotsissa ja Singaporessa ja myyntiyhtiöt Taiwanissa ja Japanissa. Yhtiön palveluksessa oli 8800 henkeä ja sillä oli liikevaihtoa 670 miljoonaa euroa.


title: Perlos

text: Elokuussa 2007 ilmoitettiin, että taiwanilainen elektroniikkayhtiö "Lite-On" teki tarjouksen yhtiöstä, ja vuonna Lite-On sai omistusoikeuden kaikkiin Perloksen osakkeisiin. Seurauksena OMX Helsinki poisti yhtiön osakkeen ja optiot pörssilistalta 17. maaliskuuta 2008 alkaen. Näin syntyneen tytäryhtiön nimeksi vaihdettiin myöhemmin Lite-On Mobile. Nimenvaihdos toteutettiin vuosina 2008- 2011.


title: Bélmez

text: Bélmez on kylä Córdoban maakunnassa Andalusiassa, Espanjassa. Kylässä asuu 2913 asukasta (2017). Maakunnan pääkaupunkiin Córdobaan on matkaa 70 kilometriä.


title: Mortal Kombat: Deception

text: Mortal Kombat: Deception on Mortal Kombat -pelisarjan viidenneksi uusin osa. Sitä edelsi ja seurasi . Pelin merkittävin uudistus on uusi pelimuoto, Konquest, jossa seikkaillaan Shujinkolla Mortal Kombatin kaikissa maailmoissa.


title: Allsvenskan (jalkapallo)

text: Fotbollsallsvenskan, tavallisesti pelkästään Allsvenskan, on Ruotsin miesten jalkapallon korkein sarjataso.


title: Allsvenskan (jalkapallo)

text: Allsvenskanissa pelaa 16 seuraa, jotka kohtaavat toisensa kaksi kertaa (kerran kotona ja kerran vieraissa), jolloin otteluita kertyy joukkueelle kaudessa 30. Kausi alkaa huhtikuussa ja päättyy lokakuussa. Kauden loputtua kaksi sarjassa viimeisenä olevaa joukkuetta putoaa Superettaniin, jonka kaksi parasta joukkuetta nousee niiden tilalle Allsvenskaniin. Allsvenskanissa kolmanneksi viimeiseksi sijoittunut joukkue karsii putoamisesta Superettanin kolmosta vastaan.


title: Allsvenskan (jalkapallo)

text: Allsvenskanin voittaja pääsee Mestarien liigan ensimmäiselle karsintakierrokselle, kakkoseksi sijoittunut UEFA-cupin karsintojen ensimmäiselle kierrokselle.


title: Allsvenskan (jalkapallo)

text: Allsvenskanissa jaetaan mitalit neljälle parhaalle joukkueelle tyypillisen kolmen sijaan. Voittaja, joka palkitaan myös Lennart Johansson -pokaalilla ja nimetään Ruotsin-mestariksi, saa kultaa, toinen isohopeaa (), kolmas pikkuhopeaa () ja neljäs pronssia. Neljän mitalin perinne on yhtä vanha kuin sarjakin, ja jalkapallohistorioitsija ja -tilastoija Claes-G Bengtssonin mukaan se luultavasti juontaa juurensa vuosiin 1896–1925, jolloin Ruotsin-mestaruus ratkaistiin cup-järjestelmällä. Tuolloin ei pelattu lainkaan pronssiottelua, joten välierän hävinneet joukkueet saattoivat molemmat kutsua itseään pronssimitalisteiksi.


title: Allsvenskan (jalkapallo)

text: Allsvenskan syntyi, kun ryhdyttiin pelaamaan koko Ruotsin mestaruudesta alueellisten mestaruussarjojen sijaan. Tätä ennen Ruotsin korkein sarjataso oli vuosina 1910–1917 ja 1920–1924 pelattu "Svenska serien". Allsvenskanin ensimmäinen kausi alkoi vuonna 1924, ja Ruotsin mestaruus on ratkaistu Allsvenskanissa vuodesta 1931 lähtien. Vuosina 1982–1990 joukkueet pelasivat pudotuspelit ja vuosina 1991–1992 pelattiin mestaruudesta lisäksi jatkosarja ("Mästerskapsserien").Listaan on merkitty Allsvenskanin voittajat. Niiltä kausilta, joilla Ruotsin mestaruus on ratkaistu pudotuspeleillä tai jatkosarjalla, mestari on merkitty sulkuihin, mikäli se on ollut eri kuin Allsvenskanin voittaja. Tämä koskee siis vuosia 1982–1992.


title: Allsvenskan (jalkapallo)

text: "Taulukossa on mukana myös mestarit vuosilta 1896–1925, vuosien 1925–1930 Allsvenskanin mestareita sen sijaan ei (GAIS 2, Örgryte IS 2, Helsingborgs IF 2)"


title: Olli Julkunen

text: Olli Julkunen (s. 10. elokuuta 1981 Oulu) on suomalainen jääkiekkoilija, joka pelasi kaudella 2016–2017 Suomi-sarjajoukkue Imatran Ketterässä. Hän on pelipaikaltaan oikea laitahyökkääjä, mutta Julkunen osaa pelata myös puolustajana. Hän on pelannut urallaan myös SM-liigassa yhteensä 317 runkosarjaottelua tehopistein 42+36=78 ja keräten 158 jäähyminuuttia sekä 20 playoff-ottelua tehopistein 1+1=2 ja keräten kahdeksan jäähyminuuttia. Julkunen on pelannut myös Ruotsissa, Itävallassa ja Saksassa. Hän laukoo oikealta.


title: Olli Julkunen

text: Juniorivuosinaan puolustajanakin pelannut Julkunen on Oulun Kärppien kasvatti. Hän pelasi ensimmäiset miesten pelinsä jo 16-vuotiaana kaudella 1997–1998, jolloin Julkunen pelasi yhdeksän III-divisioonaottelua Limingan Kiekossa. Hän siirtyi sinne omien sanojensa mukaan joulun jälkeen Kärppien B-nuorista, joiden valmentajan kanssa Julkunen ei tullut toimeen. Hän päättikin siirtyä seuraavaksi kaudeksi Ruotsiin ja Luleå HF:n junioreihin. Kaudella 1999–2000 Julkunen pelasi siellä jo 18-vuotiaana 15 runkosarja- ja seitsemän playoff-ottelua Elitserienissä tehden yhden syöttöpisteen. Kaudella 2000–2001 hän pelasi Elitserienissä 28 runkosarjaottelua ilman tehopisteitä.


title: Olli Julkunen

text: Kaudeksi 2001–2002 Julkunen siirtyi Ruotsissa sarjatasoa alemmas Allsvenskanin Kiruna IF:ään, jonka paras maalintekijä hän oli 14 osumallaan. Varusmiespalvelus toi Julkusen kaudeksi 2002–2003 SM-liigaan ja Pelicansiin, jonne hän sai sopimuksen koeajan kautta. Julkusen ensimmäinen SM-liigakausi toi 56 runkosarjaottelussa tehot 9+5=14. Hän oli Jani Keinäsen jälkeen joukkueen toiseksi paras maalintekijä Jari Kauppilan ja Joonas Jääskeläisen kanssa. Toinen Pelicans-kausi 2003–2004 toi syyskaudella 32 ottelussa vain tehot 1+2=3, jonka jälkeen Julkunen siirtyi yhteisymmärryksessä joukkueen kanssa loppukaudeksi vuokralle Mestis-joukkue Kiekko-Vantaaseen. Toukokuussa 2004 hän teki joukkueen kanssa jatkosopimuksen kaudeksi 2004–2005.


title: Olli Julkunen

text: Julkunen palasi kaudeksi 2005–2006 vuoden mittaisella sopimuksella Pelicansiin, jota valmensi hänelle Kiekko-Vantaasta tuttu Jarmo Kauppi. Maaliskuussa 2006 Julkunen teki Pelicansin kanssa vuoden mittaisen jatkosopimuksen. Kaudella 2006–2007 hän teki SM-liigan yhden kauden piste- ja maaliennätyksensä tehoilla 15+7=22. Julkunen ja Patrick Yetman olivat Matias Lopin jälkeen joukkueen toiseksi parhaat maalintekijät. Maaliskuussa 2007 Julkunen teki kaksivuotisen jatkosopimuksen Pelicansin kanssa.


title: Olli Julkunen

text: Yhteensä neljän peräkkäisen Pelicansissa vietetyn kauden jälkeen Julkunen siirtyi elokuussa 2009 neljän ottelun mittaiselle koeajalle HockeyAllsvenskan-joukkue IF Björklöveniin, mutta jäi ilman sopimusta ja siirtyi syyskuussa Mestis-joukkue KooKoohon. Hän teki joukkueen kanssa yksivuotisen sopimuksen, joka sisälsi viikon mittaisen testijakson. Julkunen teki kaudella 2009–2010 runkosarjassa tehot 25+26=51, joilla hän oli KooKoon toiseksi paras pistemies ja maalintekijä Mikko Liukkosen jälkeen. Julkunen sijoittui Mestiksen pistepörssissä kuudenneksi ja maalipörssissä kolmanneksi Sportin Bryan McGregorin kanssa. Hän voitti Mestis-pronssia keväällä 2010.


title: Olli Julkunen

text: Toukokuussa 2010 Julkunen teki yksivuotisen jatkosopimuksen KooKoon kanssa. Marraskuussa 2011 Ismo Lehkonen istutti hänet juniorivuosiltaan tutulle puolustajan tontille, jossa Julkunen pelasi loppukauden ja teki yhteensä 47 runkosarjaottelussa tehot 13+16=29.


title: Olli Julkunen

text: Huhtikuussa 2011 Julkunen palasi kotikaupunkiinsa Ouluun ja siirtyi Kiekko-Laserin riveihin. Hän palasi samalla hyökkääjäksi. Julkunen toimi joukkueen kapteenina, mutta Kiekko-Laserin Mestis-kausi päättyi kuitenkin jo joulukuussa 2011 konkurssiin. Pian tämän jälkeen hän palasi loppukauden 2011–2012 kattavalla sopimuksella KooKoohon. Julkunen jakoi kuudella osumallaan Sportin Jussi Tapion kanssa koko kevään 2012 pudotuspelien maalipörssin voiton. Hän voitti kauden päätteeksi Mestis-pronssia ja teki vuoden mittaisen jatkosopimuksen KooKoon kanssa. Kaudella 2012–2013 Julkunen nousi joukkueen varakapteeniksi ja oli tehoilla 20+13=33 KooKoon paras maalintekijä ja toiseksi paras pistemies Nick Dineenin jälkeen. Hän jakoi koko Mestiksen maalipörssin toisen sijan viiden muun pelaajan kanssa. Kevään 2013 pudotuspeleissä Julkunen jakoi Dineenin kanssa KooKoon sisäisen piste- ja maalipörssin tehoilla 8+5=13. Hän voitti kauden päätteeksi Mestis-hopeaa ja valittiin sarjan toiseen tähdistökentälliseen.


title: Olli Julkunen

text: Kaudella 2013–2014 Julkunen siirtyi Inter-National-Leaguen itävaltalaisseura EHC Lustenaun riveihin. Hänet kaappasi mukaansa Peliittojen apuvalmentajasta Lustenaun päävalmentajaksi siirtynyt Timo Keppo. Julkuselle olisi löytynyt ottajia myös muualta. Hän kävi KooKoon kanssa neuvottelua myös jatkosta, mutta sopimusta ei kuitenkaan tullut. Julkunen oli Lustenaun paras maalintekijä ja toiseksi paras pistemies Toni Saarisen jälkeen tehoilla 27+20=47. Kaudeksi 2014–2015 hän palasi taas kaksivuotisella sopimuksella KooKoohon. Julkunen nimettiin joukkueen kapteeniksi. Hän johdatti KooKoon kauden päätteeksi Mestis-hopeaan. Toukokuussa 2015 Julkunen teki vuoden mittaisen jatkosopimuksen SM-liigaan nostetun KooKoon kanssa.


title: Olli Julkunen

text: Julkunen jäi kaudella 2015–2016 KooKoossa varsin vähälle peliajalle ja teki kymmenessä runkosarjaottelussa kaksi syöttöpistettä. Hän pelasi kauden aikana myös viisi ottelua lainalla Mestis-joukkue Heinolan Peliitoissa, kunnes Julkusen sopimus KooKoon kanssa purettiin yhteisymmärryksessä tammikuun 2016 lopulla, jolloin hän siirtyi loppukaudeksi Saksan toiseksi korkeimmalle sarjatasolle DEL2-liigassa pelaavan Eispiraten Crimmitschaun riveihin. Kaudeksi 2016–2017 Julkunen siirtyi sieltä vuoden mittaisella sopimuksella edellisenä keväänä Ruotsin kolmanneksi korkeimmalle sarjatasolle Hockeyettaniin pudonneen Asplöven HC:n joukkueeseen. Vuoden 2017 vaihteessa hän lähti joukkueesta ja siirtyi loppukauden sopimuksella Suomi-sarjajoukkue Imatran Ketterän riveihin. Julkunen pelasi loppukaudestaan ison osan myös puolustajan tontilla. Hän voitti kauden päätteeksi Suomi-sarjan mestaruuden.


title: Olli Julkunen

text: Julkunen on pelannut kaksi poikien maaottelua.


title: Mortal Kombat: Shaolin Monks

text: Mortal Kombat: Shaolin Monks on yhdeksäs Mortal Kombat -pelisarjaan kuuluva peli. Peli on muutettu täysin edeltäjistä, sillä sen koko taistelujärjestelmä on muutettu. Pelissä on nyt myös kahden pelaajan yhteinen co-op.


title: Sheryl Munks

text: Sheryl Munks (s. 1965) on australialainen näyttelijä ja tanssinopettaja. Hän on esiintynyt televisiosarjoissa ja elokuvissa vuodesta 1986 lähtien. Suomessa hänet tunnetaan parhaiten roolista draamasarjassa Lumisen virran mies, jossa hän näytteli pastori Colin McGregorin (Brett Climo) vaimoa Emilyä. Hän voitti "Penguin Encouragement Award" -palkinnon roolistaan elokuvassa "In Between" vuonna 1988. Munks on naimisissa Paul Callahanin kanssa.


title: Fagervik

text: Fagervik on kylä Inkoossa.


title: Fagervik

text: Fagervikissa toimi 1646–1902 Suomen vanhimpiin kuulunut rautaruukki, jonka historiallinen alue on säilynyt nykypäiviin asti. Fagervikissa on myös kyläkirkko ja sen ympärillä matalia puisia työväenasuntoja. Fagervikin kartanon valmistui 1773, ja sen suunnitteli arkkitehti C. F. Schröder. Kartanon pohjoispuolella on laaja, englantilaistyyppinen maisemapuisto ja kartanon eteläpuolella puisto on hoidetumpi, lähinnä barokkityylinen muotopuutarha.


title: Fagervik

text: Fagervikin–Snappertunanjoen alue on maisemallisesti vaihtelevaa ja pienipiirteistä. Murroslaaksojen pohjilla virtaavat joet ja ravinteikkaat järvet luhtineen ja ympäryssoineen ovat alueen arvokkainta luontoa. Alue on yksi Suomen kansallismaisemista.


title: Honda Racing F1

text: Honda Racing F1 Team oli japanilainen Formula 1 -talli, joka oli ensin mukana sarjassa kausina – ja –. Hondan tulo F1-sarjaan varmistui vuonna 2005, kun yhtiö ilmoitti ostaneensa BAR-tallin, jolle oli toimittanut moottoreita jo vuodesta 2000 lähtien. Honda ilmoitti joulukuussa 2008 vetäytyvänsä kaikesta toiminnastaan Formula 1 -sarjassa maailmantalouden taantuman ja siitä seuranneen Hondan henkilöautomyynnin pudotuksen takia.


title: Honda Racing F1

text: Hondan tallipäällikkönä toimi Ross Brawn ja kuljettajina Jenson Button sekä Rubens Barrichello.


title: Honda Racing F1

text: Honda aloitti F1-sarjassa omana tallinaan kaudella . Se ei saavuttanut suurta menestystä, mutta voitti kuitenkin kaksi yksittäistä kisaa Richie Gintherin ja John Surteesin ajamina. Talli vetäytyi kuitenkin F1-radoilta kauden jälkeen.


title: Honda Racing F1

text: Honda muistetaan parhaiten moottorivalmistajana. Williams ja McLaren voittivat Hondan valmistamilla moottoreilla kuusi peräkkäistä valmistajien maailmanmestaruutta vuosina 1986–1991. Ayrton Senna saavutti McLaren-Hondalla kaikki kolme kuljettajien maailmanmestaruuttaan kausina , ja . Nelson Piquet Williamsilla ja Alain Prost McLarenilla . Kauden jälkeen Honda päätti vetäytyä F1:sistä heikentyneen menestyksen myötä.


title: Honda Racing F1

text: Honda palasi formula ykkösiin BAR-tallin moottoritoimittajaksi kaudella 2000. Kauden päätteeksi Honda osti tallin osakkeista 45 prosenttia.


title: Honda Racing F1

text: Lokakuussa 2005 Honda osti loputkin BAR:n osakkeet ja ilmoitti kilpailevansa MM-sarjassa kaudella omalla nimellään. Hondan ensimmäinen kausi alkoi loistavasti, sillä Jenson Button ajoi neljänneksi avauskilpailussa Bahrainin GP:ssä. Kauden toisessa kilpailussa, Malesian GP:ssä talli otti jo uuden paluunsa ensimmäisen palkintopallisijoituksen kun Button sijoittui kolmanneksi. Sen jälkeen Honda saavutti vain kaksi palkintosijoitusta, parhaana Buttonin voitto sateisessa Unkarin GP:ssä. Tallin molemmat kuljettajat, niin Rubens Barrichello kuin Buttonkin, ajoivat silti tasaisesti kohtuullisille pistesijoille. Talli sijoittui valmistajien MM-sarjassa neljänneksi.


title: Honda Racing F1

text: Kausi sujui tallin kannalta murheellisesti. Uusi RA107-auto osoittautui hitaaksi ja pistesijoille pääseminen vaikeaksi. Talli saavutti ensimmäisen pistesijansa vasta kauden kahdeksannessa kisassa ja ylsi kahdeksan joukkoon vain kolme kertaa. Paras sijoitus tuli Kiinan GP:ssä Buttonin ajettua jälleen hyvä kisan märissä olosuhteissa sijoittuen viidenneksi. Barrichello ei yltänyt kauden aikana pisteille kertaakaan. Valmistajien MM-sarjassa talli sijoittui kuudella pisteellään kahdeksanneksi. Kauden päätteeksi Honda palkittiin arvostetulla Green Awards -ympäristöpalkinnolla. Honda ajoi koko kauden ajan autolla, johon oli kuvattu suuri maapallo avaruudesta nähtynä.


title: Honda Racing F1

text: Kaudella Hondan autot pärjäsivät yhä huonommin. Button sijoittui vain kerran pisteille ja Barrichello kolmesti, parhaimpana tallin näillä näkymin viimeinen palkintosija Britannian osakilpailusta. Honda ilmoitti kauden jälkeen joulukuussa 2008 vetäytyvänsä Formula 1 -toiminnasta osana yhtiön kustannusleikkauksia. Kiinnostuneita ostajaehdokkaita oli monia, mutta lopulta talli siirtyi tallipäällikkönä toimineen Ross Brawnin omistukseen. Tallin nimeksi tuli Brawn GP Formula One Team, lyhyemmin Brawn GP.


title: Brett Climo

text: Brett Climo (s. 26. syyskuuta 1964 Sydneyssä) on australialainen näyttelijä. Hän on esiintynyt pääasiassa australialaisissa televisiosarjoissa vuodesta 1983 lähtien. Suomessa hänet tunnetaan parhaiten rooleistaan televisiosarjoissa "Lentävät lääkärit", "Lumisen virran mies" ja "Kotiin takaisin".


title: Stenbäck

text: Stenbäck on ruotsinkielinen sukunimi. Se on muun muassa seuraavilla henkilöillä:


title: Secondo Campini

text: Secondo Campini (28. elokuuta 1904, Bologna – 7. helmikuuta 1980, Milano) oli italialainen 1930- ja 1940-luvun lentokonesuunnittelija. Hän oli suihkumoottorin kehittämisen pioneereja.


title: Secondo Campini

text: Vuonna 1931 Campini kirjoitti Italian ilmailuministeriölle ehdotuksen tutkia suihkumoottoria. Vuonna 1932 hän teki demonstraation Venetsiassa, jossa suihkuvoimanlähde toimi veneessä. Hän sai tukea ministeriöstä ja alkoi italialaisen lentokonetehdas Capronin kanssa kehittää suihkulentokonetta, Campini Caproni CC.2, jonka ensilento tapahtui vuonna 1940.


title: Secondo Campini

text: "Thermojet", jonka Campini kehitti, poikkeaa merkittävästi nykyisestä suihkumoottorista. Se käytti mäntämoottoria puristamaan ilman polttokammioon riittävän korkeaan paineeseen, jossa polttoaine paloi. Moottori toimi aidon suihkumoottorin tavoin mutta ahtimen suunnittelun ongelmat oli tällä tavalla kierretty. Moottori tuotti suihkumoottorin - eli reaktiomoottorin kuten sitä tuolloin kutsuttiin - tapaan työntövoiman kiihdyttämällä ilmasuihkun.


title: Secondo Campini

text: Vuodesta 1948 Campini työskenteli Yhdysvalloissa, jossa hän osallistui useiden sotilaskoneiden suunnitteluun (ml. Northrop YB-49 lentävä siipi).


title: Wendy Hughes

text: Wendy Hughes (29. heinäkuuta 1952 Melbourne – 8. maaliskuuta 2014 Sydney) oli australialainen näyttelijä ja käsikirjoittaja. National Institute of Dramatic Artissa opiskellut Hughes sai urallaan kolmetoista merkittävää palkintoa. Suomessa hänet tunnetaan parhaiten rooleistaan televisiosarjoissa "Kuolinsyyntutkija Kate Ferrari" ja "Lumisen virran mies".


title: Wendy Hughes

text: Hughes kuoli syöpään 8. maaliskuuta 2014 Sydneyssä 61-vuotiaana.


title: Wendy Hughes

text: Suomessa esitettyjä


title: Nikolai Polikarpov

text: Nikolai Nikolajevitš Polikarpov (, 8. heinäkuuta 1892 Gergijevissä (nyk. Orjolin alue) - 30. heinäkuuta 1944) oli neuvostoliittolainen lentokoneinsinööri, joka tunnettiin kotimaassaan "Hävittäjien kuninkaana". Hän suunnitteli I-15-sarjan hävittäjät ja I-16 Ishak "Pieni aasi" -hävittäjän.


title: Nikolai Polikarpov

text: Orjolin lukion käytyään hän opiskeli Pietarin polyteknisessä instituutissa mekaniikkaa sekä lentotekniikkaa. Hän valmistui insinööriksi vuonna 1916 ja palkkautui pietarilaiseen ilmalaiva- ja lentokonetehtaaseen. Maaliskuussa 1918 hän siirtyi Valtion sotilaslentokoneiden suunnitteluvaltuustoon Moskovaan.


title: Nikolai Polikarpov

text: Elokuussa 1918 hän siirtyi Dux-lentokonetehtaaseen, joka oli Neuvosto-Venäjän suurin lentokonetehdas. Hän sai vastuulleen lentokoneiden suunnittelun, materiaalitestit ja piirustuskonttorin johtamisen. Hänen ensimmäinen lentokoneensa oli kopio de Havilland D.H.4-koneesta nimellä Dux tai Polikarpov R-1. Vuonna 1919 hän siirtyi Neuvostoliiton ilmavoimien tekniseen komiteaan.


title: Nikolai Polikarpov

text: Hän perusti oman suunnittelutoimiston palkaten lopetetun Dux-tehtaan insinöörejä ja jatkokehitti Dux R-1-konetta. Hänen ensimmäinen täysin oma suunnitelma oli Polikarpov I-1.


title: Nikolai Polikarpov

text: Lokakuussa 1929 Polikarpov pidätettiin ja tuomittiin kuolemaan. Vuonna 1931 tuomio muutettiin kymmeneksi vuodeksi pakkotyötä ja hänet kuitenkin siirrettiin OGPU:n erityissuunnittelutoimistoon (CKB-39 OGPU) Butyrkan vankilaan Moskovassa. Hän suunnitteli Dmitri Pavlovitš Grigorovitšin kanssa Polikarpov I-5-koneen. Heinäkuussa 1931 hänet armahdettiin lukuisten muiden joukossa. Myöhemmin hän työskenteli Andrei Tupolevin johtamassa OKB-suunnittelutoimistossa.


title: Nikolai Polikarpov

text: Hänen tunnetuimpia lentokoneitaan ovat Polikarpov Po-2 vuodelta 1927 ja Polikarpov I-16, joka oli vuonna 1933 kehittynein hävittäjälentokone koko maailmassa. Kaikkiaan hän osallistui 70 lentokoneen suunnitteluun. 1943 hänestä tuli TšAGIn professori ja hän kehitteli teoriaa suurnopeuksisista lentokoneista, joissa on suihkuvoimalaite.


title: Nikolai Polikarpov

text: Polikarpov sai useita valtionpalkintoja, mm. Stalinin palkinnon vuosina 1941 ja 1943. Hän sai kahdesti Lenin-palkinnon sosialistisesta työstä.


title: Nikolai Polikarpov

text: Polikarpov kuoli 30. heinäkuuta 1944 vatsasyöpään.


title: Nikolai Polikarpov

text: Pamir-vuorten Polikarpov-huippu on nimetty hänen mukaansa.


title: BMW Sauber

text: BMW Sauber oli saksalainen Formula 1 -talli, joka kilpaili Formula 1 -sarjassa kausien 2006–2009 välisenä aikana. Tallin edeltäjä, Sauber, toimi kaudesta 1993 kauteen 2005, jolloin tallin entinen omistaja ja tallipäällikkönä tunnettu Peter Sauber myi tallistaan enemmistön BMW:lle. Sauberin jätti-investoinnit muun muassa erittäin nykyaikaisiin tuulitunneleihin saivat BMW:n ostamaan tallin enemmistö-osakkeet. Ennen oman tallin ostamista BMW on toimittanut moottoreita Formula 1-talleille, viimeisimpänä Williamsille.


title: BMW Sauber

text: Tallin päävastuunkantajana toimi sveitsiläinen Peter Sauber. Talli saavutti esikoiskaudellaan kaksi palkintosijaa. Vuonna 2007 talli saavutti ensimmäisen toisen sijan ja kolmannen sijan. Lisäksi talli oli valmistajien MM-sarjassa McLarenin hylkäyksen myötä toinen. Kaudella 2008 talli on saavutti myös ensimmäisen paalupaikkansa, nopeimman kierroksensa ja voittonsa, joka tuli kaksoisvoitolla Kanadan GP:stä. Kaudella 2009 talli saavutti kaksi palkintosijaa. Talli keräsi kaudella 2009 yhteensä 36 pistettä ja se oikeutti valmistajien sarjassa kuudenteen sijaan.


title: BMW Sauber

text: Tallilla oli yksi päämaja, Hinwilissä, Sveitsissä. Hinwilin osasto vastaa rungosta ja moottorista. Hinwilin tehtaan rakennutti alun perin saksalainen autojätti Mercedes-Benz Sauberille, mutta Sauberin vaihdettua omistajaa, päämaja siirtyi BMW:n haltuun.


title: BMW Sauber

text: BMW ilmoitti 29. heinäkuuta 2009 jättävänsä Formula 1 -sarjan kauden 2009 jälkeen. Koko tallin osuuden kuitenkin osti itsellensä Peter Sauber, joka oli Sauber -tallin omistaja vuoteen 2005 asti ja BMW Sauber tallin osakas vuoteen 2009 asti. Talli jatkoi kuitenkin kauden 2010 BMW Sauber -nimellä raha-asioidensa yksinkertaistamiseksi. Kauden jälkeen tallin nimi vaihtui virallisesti Sauberiksi. BMW Sauber osallistui kaikkiaan 89 kilpailuun, joissa talli saavutti 347 MM-pistettä.


title: BMW Sauber

text: BMW toimitti monen vuoden ajan moottoreita eri F1-talleille ennen omaa tallia. Merkittävimpiin talleihin kuuluvat muun muassa Brabham ja Williams. Brabhamin ja BMW:n yhteistyö kesti vuodesta 1982 vuoteen 1987. Parhaana saavutuksena oli Nelson Piquet'n voittama maailmanmestaruus kaudella 1983. Lisäksi talli saavutti useita voittoja ja paalupaikkoja.


title: BMW Sauber

text: BMW toimitti moottoreita Williams-tallille kausina 2000–2005. Talli saavutti BMW:n moottoreilla 10 voittoa, monta paalupaikkaa ja kilpailun nopeinta kierrosta, mutta ei yhtään mestaruutta. BMW olisi halunnut ostaa osan tallista, mutta tallin pääomistaja ja perustaja Sir Frank Williams ei suostunut BMW tarjouksista huolimatta myymään tallistaan osaa BMW:lle, mikä viilensi välejä. Lopulta BMW vei tukensa Williamsilta Sauberille, vaikka BMW:llä olisi ollut sopimus asiakasmoottoreista Williamsin kanssa vuoteen 2009. Williams joutui turvautumaan seuraavaksi kaudeksi Cosworthin moottoreihin. Muita BMW:n moottoreita käytteneitä talleja olivat AFM, Klenk, Lola, ATS, Arrows ja Benetton.


title: BMW Sauber

text: Peter Sauberin perustama sveitsiläistalli liittyi F1-sarjaan 1993. Talli toimi ensin Mercedeksen avustuksella ja myöhemmin Ferrarin avustuksella. Talli ajatti muun muassa Kimi Räikköstä, JJ Lehtoa, Heinz-Harald Frentzeniä ja Nick Heidfeldiä. Maineikas talli ei ikinä kyennyt voittoon tai toiselle sijalle, mutta talli onnistui keräämään kuusi kolmatta sijaa. Yhdysvaltain GP:n 2005 alla Peter Sauber ilmoitti myyneensä enemmistön tallista BMW:lle. Kaupan ilmoitettiin astuvan voimaan vuoden 2006 alussa. Epävirallisten tietojen mukaan kauppasumma olisi ollut 270 miljoonaa yhdysvaltain dollaria. BMW ilmoitti että se kilpailisi loppukauden Sauber-nimellä, ennen kuin se siirrettäisiin BMW Sauber -nimelle. Peter Sauber piti viidesosan tallistaan.


title: BMW Sauber

text: Sauberin parhaimmaksi sijoitukseksi valmistajien MM-sarjassa jäi neljäs sija, joka saavutettiin kaudella 2001.


title: BMW Sauber

text: Ensimmäiseen kauteensa BMW Sauber lähti F1.06 -autolla, jonka talli julkisti 17. tammikuuta 2006. Autossa oli Michelinin valmistamat renkaat ja BMW:n moottori. Autoa ajoivat saksalainen Nick Heidfeld sekä kanadalainen vuoden 1997 maailmanmestari Jacques Villeneuve. Saksan GP:stä lähtien hänen tilallaan ajoi puolalainen Robert Kubica. Ensimmäisenä kautenaan talli käytti noin 298 miljoonaa euroa.


title: BMW Sauber

text: BMW Sauber saavutti ensimmäiset MM-pisteensä toisessa kilpailussaan, kauden 2006 Malesian GP:ssä, jossa Villeneuve ajoi seitsemänneksi. Seuraavassa kilpailussa, Australian GP:ssä, molemmat kuljettajat ylsivät pisteille Heidfeldin ajaessa neljänneksi ja Villeneuven kuudenneksi. Kauden puoliväliin mennessä Villeneuve ja Heidfeld saavuttivat useita seitsemänsiä ja kahdeksansia sijoja.


title: BMW Sauber

text: Saksan GP:n jälkeen Villeneuven kerrottiin loukkaantuneen ja hänet korvattiin Kubicalla. Tallin historian ensimmäinen palkintopallisijoitus saavutettiin sateisessa Unkarin GP:ssä, jossa Heidfeld sijoittui kolmanneksi. Kisa oli samalla Kubican uran ensimmäinen ja hän sijoittui seitsemänneksi, mutta hylättiin myöhemmin alipainoisen auton vuoksi. Samassa kilpailussa tiedotettiin, että aikaisemmin Saksan GP:ssä loukkaantunut Villeneuve on erotettu kilpakuljettajan roolistaan, ja hänet korvaa loppukauden kilpailuissa Kubica. Kubica osoitti olevansa kilpakuljettajan paikan arvoinen ajettuaan kolmanneksi uransa kolmannessa kilpailussa, Italian GP:ssä. Samassa kilpailussa Heidfeld ylsi kahdeksanneksi. Heidfeld oli vielä pisteillä Kiinan ja Japanin GP:ssä, joista ensimmäisenä mainitussa seitsemäs ja jälkimmäisessä kahdeksas.


title: BMW Sauber

text: Kauden viimeiseen kilpailuun, Brasilian GP:hen talli maalautti autoihinsa tekstit 'Thanks Michael' ja 'Danke Michael' muistoksi Michael Schumacherille, koska tämä oli hänen uransa viimeinen kilpailu. "- Kaikkien aikojen menestyksekkäin kuljettaja on lopettamassa. Hän teki paljon lajille ja hänen ansiostaan F1 on erittäin suosittua, etenkin Saksassa. Kiitokseksi Michael Schumacherille meillä on 'Thanks Michael' ja 'Danke Michael' -tekstit autojemme takasiivekkeessä", tallipäällikkö Mario Theissen kertoi. Tallin testikuljettaja Sebastian Vettel pääsi myös ajamaan, kun talli ajatti häntä harjoituksissa kolmantena kuljettajana. Kilpailussa Heidfeld keskeytti ja Kubica ajoi yhdeksänneksi.


title: BMW Sauber

text: BMW Sauberin ensimmäinen kausi sujui yli odotusten - talli keräsi 36 pistettä ja oli viides valmistajien MM-sarjassa. Lisäksi talli saavutti sen historian ensimmäiset palkintosijoitukset. Tallipäällikkö Mario Theissen ilmoitti olevansa hyvin tyytyväinen kuljettajiinsa ja että talli oli uusinut heidän sopimukset. "- Olemme hyvin tyytyväisiä kuljettajiimme ja uskomme, että meillä on hyvä kokoonpano tulevaisuutta varten. Nick "(Heidfeld)" on kokenut kuljettaja, ja Robert "(Kubica)" on näyttänyt, että hänen siirtämisensä kilpakuljettajaksi oli oikea päätös", Theissen totesi MTV3:n mukaan.


title: BMW Sauber

text: Kaudella 2007 BMW Sauberin kuljettajina jatkoivat Heidfeld ja Kubica, jotka ajoivat F1.07 nimiseksi nimitetyllä autolla. Ossi Oikarinen ilmoitti siirtyvänsä talliin päätesti-insinööriksi huhtikuussa 2007. Tallin saksalainen testikuljettaja Vettel teki F1-debyyttinsä Yhdysvaltain GP:ssa, kun hän tuurasi Kanadassa loukkaantunutta Kubicaa. Testeissä BMW Sauber osoittautui kolmanneksi nopeimmaksi talliksi heti Ferrarin ja McLarenin jälkeen. Jopa talli itse yllättyi nopeudestaan. Ennen kauden alkua talli järjesti muun muassa näytösajon Sankt Moritz -järven jäällä Sveitsissä. Rahaa talli käytti kaudella 298,77 miljoonaa euroa. Tästä summasta Petronas maksoi tallille 32,31 miljoonaa euroa ja BMW 169,23 miljoonaa euroa.


title: BMW Sauber

text: Nopeus säilyi myös kauden alkuun – Heidfeld ajoi kaikissa kauden kolmessa ensimmäisessä kilpailussa neljänneksi. Kubica pääsi pisteille kauden kolmannessa GP:ssä, Bahrainin GP:ssä. Espanjan GP:ssä Kubica oli puolestaan neljäs. Monacon katuradalla molemmat kuljettajat pääsivät pisteille, kun Kubica oli viides ja Heidfeld kuudes. Kanadan GP:ssä Heidfeld ajoi tallin kauden parhaaksi tulokseksi jääneen toisen sijan. Kanadassa koettiin myös dramaattinen hetki. Kubica menetti autonsa hallinnan sen etusiiven osuttua Toyotalla ajaneen Jarno Trullin autoon, ja törmäsi reunavalliin noin 230 km/h nopeudella. Auto tuhoutui lähes täysin, mutta Kubica säästyi vakavilta vammoilta. Onnettomuudessa osallisena ollut Trulli kertoi, että hän ei ollut syyllinen tapahtuneeseen. "- Robert Kubica osui minuun takaapäin ja rysäytti ulos. Minä en ollut vaihtanut ajolinjaani, mutta nähtyäni auton pyörivän ympäri, olin erittäin huolissani. Kun näkee kollegan joutuvan isoon onnettomuuteen ja on saanut osuman peräänsä, ei se ole kiva tunne. Siinä vaiheessa mielessäni pyöri monia asioita, mutta olen sittemmin kuullut, että hän on kunnossa, joten toivon hänen palaavan pian", Trulli kertoi tapahtumasta MTV3:n mukaan. Kubican mukaan Trullia ei voida pitää syylisenä tapahtuneeseen. "-Yritin kaarteessa ohittaa Jarno Trullia jolloin osuin häneen ja etusiipeni irtosi. Menetin autoni kontrollin ja yhtäkkiä olinkin ilmassa. Tapahtumasta ei voi syyttää ketään", Kubica sanoi. FIA:n lääkäreiden päätöksellä hänen täytyi jättää seuraava kilpailu väliin, joten häntä tuurasi Vettel. Yhdysvaltain GP:ssä Heidfeld keskeytti, mutta debyyttinsä tehnyt Vettel ajoi kahdeksanneksi saavuttaen näin uransa ensimmäisen MM-pisteen.


title: BMW Sauber

text:
Ranskan GP:ssä Kubica palasi takaisin autonsa rattiin ja ajoi heti neljänneksi. Heidfeld oli puolestaan viides. Britannian GP:ssä Kubica uusi sijoituksensa ja Heidfeld puolestaan ajoi kuudenneksi. Euroopan GP:ssä Heidfeld puolestaan uusi sijoituksensa ja Kubica ylsi seitsemänneksi. BMW Sauberin kauden paras pistesaldo, kymmenen pistettä, saavutettiin Unkarista, jossa Heidfeld ajoi maaliin kolmantena ja Kubica oli viides.
Heidfeld ajoi neljänneksi kahdessa seuraavassa kilpailussa, Turkin ja Italian GP:ssä. Kubica oli ensimainitussa kilpailussa kahdeksas ja jälkimmäisessä viides. Belgian GP:ssä Heidfeld ylsi viidenneksi ja Japanin GP:ssä Kubica oli vuorostaan seitsemäs. Kauden viimeistä edeltävässä kilpailussa, Kiinan GP:ssä Heidfeld oli seitsemäs ja viimeisessä kilpailussa, Brasilian GP:ssä, molemmat kuljettajat olivat pisteillä, kun Kubica ajoi viidenneksi ja Heidfeld kuudenneksi.


title: BMW Sauber

text: Kauden päätteeksi talli sijoittui valmistajien MM-sarjassa toiseksi 101 pisteellä. Ilman McLarenin hylkäystä vakoilujupakassa olisi tallin sijoitus ollut kolmas.


title: BMW Sauber

text: Kolmannelle F1-kaudelleen BMW Sauber lähti kuljettajinaan Heidfeld ja Kubica. Talli käytti autonaan F1.08 -nimistä autoa. Testikuljettajikseen talli nimesi itävaltalaisen Christian Klienin ja virolaisen Marko Asmerin. Talli julkisti autonsa 14. tammikuuta 2008 ja ilmoitti budjetikseen 225 miljoonaa euroa. Viime kauden vahvan auton suunnitellut Jörg Zander vaihtoi Hondalle tammikuussa. Mario Theissen paikkasi hänet kokeneella Christoph Zimmermannilla. Uusi auto osoittautui pettymykseksi talvitesteissä erityisesti kuljettajien mielestä. Tallipäällikkö Mario Theissen ei kuitenkaan luopunut voittohaaveista. ""Kaudelle 2008 olemme asettaneet tavoitteeksemme kuroa kiinni kärkitallien eroa. Lisäksi aiomme saavuttaa ensimmäisen Grand Prix -voittomme"", Theissen kertoi MTV3:n mukaan.


title: BMW Sauber

text: Kausi alkoikin BMW Sauberin kannalta myönteisesti, kun Heidfeld ajoi heti toiseksi kauden ensimmäisessä kilpailussa, Australian GP:ssä. Kubica ylsi aika-ajoissa toiseksi, mutta kilpailu päättyi kolariin, kun Williamsia ajanut japanilainen Kazuki Nakajima kolaroi hänen kanssaan. Malesian GP:ssä, Kubica oli puolestaan toinen ja Heidfeld kuudes. ""On hienoa päästä palkintopallille ensi kertaa sitten Monzan 2006 kisan. Olen ollut tänä viikonloppuna huonovointinen ja kisa oli fyysisesti rankka. Startti oli kuitenkin hyvä ja nousin kakkoseksi, kun Heidfeld ja Trulli osuivat toisiinsa. Pystyin ajamaan tasaisia kierrosaikoja, ja kun olin noussut toiseksi, kierroksia vähennettiin, jotta auto kestäisi"", Kubica kertoi Plazan mukaan. Lisäksi Heidfeld ajoi oman uransa ja tallin historian ensimmäisen nopeimman kierroksen toiseksi viimeisellä kierroksella. "- Olen iloinen ajettuani kaikkien aikojen ensimmäisen nopeimman kierrokseni. Auton nopeus oli todella hyvää, suurin piirtein McLarenin tasolla. Se on erittäin myönteistä ja saa kuudennen sijan maistumaan hieman pettymykseltä", Heidfeld kommentoi MTV3:n mukaan.


title: BMW Sauber

text: Bahrainin GP:ssä talli saavutti historiansa ensimmäisen paalupaikan, kun Kubica ajoi paalulle ennen Ferrarin Felipe Massaa. Aika-ajon jälkeen mediaan levisi nopeasti lausahdus "Pole on pole" (suom. "Puolalainen paalupaikalla"). Useat lehdet käyttivät lausahdusta otsikkonaan. ITV:n mukaan mukaan otsikko oli käytössä 76 sanomalehdessä ja 432 nettisivulla. Kubica itse kertoi paalupaikan mahdollistuneen laihdutuskuurilla, jolle talli oli hänet asettanut. ""Todettiin auton olevan nopeampi, kun kuski on kevyempi ja siksi otettiin kuljettajasta pois kaikki mikä otettavissa oli"", kuusi kiloa laihduttanut Kubica totesi. Kilpailussa Kubica sijoittui kolmanneksi ennen tallikaveriaan Heidfeldia. Lisäksi talli nousi valmistajien mestaruussarjassa johtopaikalle. Espanjan GP:hen talli toi uusia aerodynaamisia osia. Kilpailussa Kubica sijoittui neljänneksi ja Heidfeld yhdeksänneksi, joskin Heidfeld sai kymmenen sekunnin Stop and Go -rangaistuksen hänen tultua varikkopysähdykselle sääntöjenvastaisesti turva-auton ollessa radalla. ”"Olin kisassa viidentenä, kun koin huonoa onnea turva-auton ja ensimmäisen varikkokäyntini kanssa. Olin juuri ohittanut varikon sisääntulon, kun sain kutsun varikolle. Yritin sitten säästää polttoainetta ja lykätä varikkokäyntiäni, mutta lopulta minun täytyi valita polttoaineen loppumisen tai pysähtymisrangaistuksen väliltä"”, Heidfeld kertoi MTV3:n mukaan.


title: BMW Sauber

text: Turkin GP:ssä tallilla oli suuria vaikeuksia renkaiden lämmittämisen kanssa. Kilpailussa Kubica nousi viidennestä lähtörudusta neljänneksi ja Heidfeld yhdeksännestä lähtöruudusta viidenneksi. Turkin GP:n jälkeen BMW Sauber käytti optionsa Kubican sopimuksesta. Alkuperäisen sopimuksen mukaan Kubican piti ajaa BMW Sauberilla kauteen asti, mutta uuden sopimuksen mukaan Kubica ajaa BMW Sauberilla kauteen asti. Muun muassa Ferrari on kiinnostunut Kubican palkkaamisesta. Monacon GP:ssä Kubica oli jälleen palkintokorokkeella, tällä kertaa hän sijoitui toiseksi. Kanadan GP:ssä talli saavutti historiansa ensímmäisen voiton kaksoisvoitolla järjestyksessä Kubica-Heidfeld. Voitto oli samalla Kubican ja Puolan historian ensimmäinen. Ranskan, Britannian ja Saksan osakilpailuista talli keräsi vain kuusi pistettä. Myös Unkarin GP oli tallin osalta vaisu. Euroopan GP:ssä. Kauden viimeisellä kolmanneksella talli saavutti vain kolme palkintosijaa – Belgian, Italian ja Japanin GP:stä. Palkintosijojen lisäksi talli sai muutaman pisteen. Kubica jäi neljänneksi ja Heidfeld kuudenneksi kuljettajien MM-pisteissä. BMW Sauber puolestaan oli kolmas valmistajien MM-sarjassa.


title: BMW Sauber

text:
Talli lähti uuteen kauteen F1.09-autolla, joka julkistettiin 20. tammikuuta Espanjan Valenciassa. Kauden avauskilpailussa Kubica oli taistelemassa jopa voitosta, kunnes kolaroi kilpailun loppuvaiheessa Sebastian Vettelin kanssa. Malesiassa Heidfeld ajoi toiseksi, mutta sai vain puolet pisteistä koska kilpailu keskeytettiin 31 kierroksella sateen takia. Brasilian GP:ssä Kubica ajoi toiseksi. Talli sijoittui kuudenneksi 36 pisteellä. Kauden jälkeen BMW Sauber ilmoitti vetäytyvänsä F1 sarjasta. Alun perin talli myytiin sveitsiläiselle sijoitusyhtiölle Qadbackille, mutta yrityksen paljastuttua huijaukseksi Peter Sauber osti tallin itselleen. Talli sai paikan MM-sarjaan Toyotan vetäydyttyä sarjasta.
Vaikka BMW Sauber vetäytyi kauden 2009 jälkeen, talli kilpaili kauden 2010 BMW Sauber nimellä. Tallin kuljettajina toimivat Kamui Kobayashi ja Pedro de la Rosa ja myöhemmin Nick Heidfeld. Talli saavutti yhteensä 44 pistettä viimeiseksi jääneellä kaudellaan.


title: BMW Sauber

text: Tallin tärkein yhteistyökumppani on malesialainen öljy-yhtiö Petronas. Toinen tärkeä yhteistyökumppani on osaomistaja ja sponsorina toimiva sveitsiläinen pankki Credit Suisse. Myös joulukuussa 2005 tallin sponsoriksi liittynyt yhdysvaltalainen Intel on tallin yksi tärkeimmistä sponsoreista. Intel osallistuu myös tallin saamien datatietojen käsittelyyn. Lisäksi tallia sponsoroi saksalainen telekommunikaatioalan yritys, T-Systems sekä sveitsiläinen kellovalmistaja, CERTINA. Muita pienempiä sponsoreita ovat muun muassa Puma ja Dell. Petronas ja Credit Suisse tulivat tunnetuiksi jo tallin aikaisemmassa elämässä Sauberina. Peter Sauber hoitaa tallin aikaisempia sponsorisuhteita konsulttitoimensa ohella.


title: BMW Sauber

text: BMW Sauberin päämaja sijaitsee Hinwilissä, Sveitsissä. Hinwilissä valmistetaan BMW Sauberin F1-autojen rungot. Hinwilin tehtaan rakennutti alun perin saksalainen autojätti Mercedes-Benz Sauberille, mutta Sauberin vaihdettua omistajaa, päämaja siirtyi BMW:n haltuun. BMW:llä on Hinwilin tehtaalla töissä noin 260 henkilöä.


title: BMW Sauber

text: Kisa keskeytettiin ennen kuin 75 prosenttia oli ajettu, jolloin kuljettajille annettiin vain puolikkaat pisteet, eli Heidfeld sai vain neljä pistettä.


title: BMW Sauber

text: * = Myöhempi kehitysversio M13 nimettiin Megatron M13 -nimiseksi.


title: Ron Greenwood

text: Ronald Greenwood (11. marraskuuta 1921 – 8. helmikuuta 2006) oli englantilainen jalkapalloilija ja valmentaja.


title: Ron Greenwood

text: Pelaajaurallaan Greenwood pelasi vuosina 1945–1956 Bradford Park Avenuessa, Brentfordissa, Chelseassa ja Fulhamissa. Englanninmestaruuden hän voitti pelaajana Chelseassa vuonna 1955.


title: Ron Greenwood

text: Managerina Greenwood valmensi West Hamin vuonna 1964 FA Cupin voittoon ja vuonna 1965 cup-voittajien cupin voittoon. Vuonna 1977 hänestä tuli Englannin maajoukkueen valmentaja. Greenwoodin valmentama Englanti pääsi pitkän tauon jälkeen MM-turnaukseen 1982 Espanjan kisoihin. Kisoissa joukkue ei hävinnyt yhtään ottelua, mutta välieräpaikan jatkolohkosta vei Saksan liittotasavalta paremman maalieronsa ansiosta.


title: Ron Greenwood

text: Greenwood kuoli 84-vuotiaana helmikuussa 2006 pitkällisen sairauden murtamana.


title: Babe – urhea possu

text: Babe – urhea possu on australialainen elokuva Babe-nimisen possun vaiheista pienellä maatilalla, jota hoitavat James Cromwellin esittämä maanviljelijä Arthur Hoggett sekä Magda Szubanskin esittämä Esme Hoggett. Elokuvassa eläimet pystyvät puhumaan toisilleen, mutteivät ihmisten kanssa. Vuonna 1998 elokuvalle tehtiin jatko-osa "Babe suurkaupungissa".


title: Babe – urhea possu

text: Elokuva oli ehdolla seitsemään Oscar-palkintoon, mukaan lukien parhaan elokuvan palkintoon, mutta hävisi "Braveheartille".


title: Formula 1 -kausi 2006

text: Formula 1 -kausi 2006 oli Formula 1 -historian 57. maailmanmestaruuskausi. Kausi alkoi Bahrainin GP:llä 12. maaliskuuta ja päättyi Brasilian GP:hen 22. lokakuuta. Mukana oli 11 tallia ja 22 kuljettajaa. Rengasvalmistajia olivat Bridgestone ja Michelin.


title: Formula 1 -kausi 2006

text: Ennakkosuosikkeina kauteen lähtivät talleista Renault, Ferrari ja McLaren, mutta myös Toyotan ja Hondan odotettiin olevan vahvoilla. Kuljettajista ennakkosuosikkeja olivat ainakin Ferrarin Michael Schumacher, Renault'n Fernando Alonso sekä McLarenin Kimi Räikkönen.


title: Formula 1 -kausi 2006

text: Täysin uusia kuljettajia kaudelle 2006 olivat Yūji Ide, Nico Rosberg ja yhdysvaltalainen Scott Speed. Vitantonio Liuzzi ajoi kaudella 2005 neljä kilpailua Red Bull -tallissa ja nostettiin kaudeksi 2006 Toro Rosson kilpakuljettajaksi. Kesken kauden mukaan tuli myös Franck Montagny, joka korvasi Super Agurilla ajaneen ja superlisenssinsä menettäneen Iden. Ranskan GP:n jälkeen Super Aguri vaihtoi jälleen kuljettajaa ja Takuma Satōn pariksi tuli Agurin testikuljettajana alkukaudesta toiminut Sakon Yamamoto.


title: Formula 1 -kausi 2006

text: Kauden kuudes tulokas saatiin Unkarin GP:ssä, kun Robert Kubica korvasi Jacques Villeneuven kesken kauden.


title: Formula 1 -kausi 2006

text: Kaudella 2006 mestaruudet ratkesivat vasta jännittävien vaiheiden jälkeen. Mestaruustaisto käytiin Ferrarin Michael Schumacherin ja Renault'n Fernando Alonson välillä. Alkukaudesta myös McLarenin Kimi Räikkönen oli mukana mestaruusjahdissa, mutta auton nopeuden puute pudotti suomalaisen pois taistosta.


title: Formula 1 -kausi 2006

text: Alonson alkukausi oli vahva, hän aloitti kauden voitoilla Bahrainin ja Australian GP:eistä. Espanjan GP:stä alkoi Alonson voittoputki, joka katkesi Kanadan GP:n jälkeen. Ferrarin raivoisa kehitystyö nosti Schumacherin mukaan ja saksalainen otti kolme perättäistä voittoa Yhdysvaltain, Saksan, ja Ranskan osakilpailuissa. Schumacher voitti myös Euroopan ja San Marinon kilpailut, ja Kiinan GP:n voitolla hän nousi MM-sarjan johtoon.


title: Formula 1 -kausi 2006

text: Japanissa Schumacherille sattunut moottoririkko ja keskeytys nostivat Alonson lähes tavoittamattomaan 10 pisteen johtoon ennen päätöskilpailua. Tämä olisi tarkoittanut Schumacherin pakkovoittoa ja Alonson jäämistä pisteittä. Lopulta Schumacher oli päätöskilpailussa Brasiliassa neljäs ja Alonso toinen, jolla hän varmisti toisen peräkkäisen mestaruutensa. Myös merkkimestaruus matkasi Renault'lle.


title: Formula 1 -kausi 2006

text: Lähde:


title: Formula 1 -kausi 2006

text: Kaudelle 2006 moottorit vaihtuivat kolmilitraisista V10-moottoreista 2,4 litraisiin V8-moottoreihin. V10-moottorit olivat edelleen sallittuja, mutta niihin oli asennettava kierrosrajoittimet (16 700 rpm:n), jotta V8 ja V10-moottoriset olisivat samalla tasolla. Moottorin piti kestää kaksi peräkkäistä viikonloppua. Jos moottorin hajosi, tai se muusta syystä vaihdettiin harjoitusten aikana, niin seuraavan kilpailun lähtösijoitusta pudotettiin 10 pykälällä. Tämä koski vain harjoitus- ja aika-ajoja. Jos "tuore" kone hajosi kilpailun aikana, siitä ei saanut aikasakkoa seuraavaan kilpailuun.


title: Formula 1 -kausi 2006

text: Aika-ajoja oli edellisvuosina vaihdeltu paljon. Kaudelle 2006 yhden nopean kierroksen aikasessio vaihtui ns. pudotuspelimenetelmään, jossa on kolme sessiota, joiden aikana radalla saa käydä 15 minuutin sisällä tallin parhaaksi katsomana aikana. Alkukauden aikana kahdella ensimmäisellä sessiolla, aika-ajoaika loppui "seinään" ajan päätyttyä, ts. jos oli parhaillaan nopealla kierroksella, tuo kierros meni hukkaan. Kolmannella sessiolla sai ajan päättyessä nopean kierroksen ajaa loppuun. Loppukaudella sääntöjä muutettiin siten, että myös kahdella alkusessiolla viimeisen kierroksen sai ajaa loppuun ajan päättyessä.


title: Formula 1 -kausi 2006

text: Ensimmäisellä sessiolla karsittiin kuusi hitainta kuljettajaa seuraavalta kierrokselta. Toisella kierroksella jäljellä olevista karsittiin taas 6 hitainta pois. Karsittujen lähtöjärjestys määräytyi sen mukaan, miten he sijoittuvat omalla viimeisellä sessiollaan. Mahdolliset aikasakot ja muut rangaistukset toki saattoivat muuttaa lähtöjärjestystä. Kolmannella ja viimeisellä kierroksella 10 nopeinta taistelivat paalupaikasta.


title: Formula 1 -kausi 2006

text: Karsintakierroksilla ajettiin minimimäärällä polttoainetta, ja kierroksilla pudonneet saivat tankata polttoainetta haluamansa määrän kilpailuun. Kolmanteen karsintasessioon osallistuvat sen sijaan eivät saaneet tankata autoa aika-ajon ja kilpailun välisenä aikana. Myös tässä aikasakot ja muut rangaistukset mukaan lukien lähtöjärjestys määräytyi kierroksella kilpailevien kuljettajien sessiosijoituksen mukaan.


title: Formula 1 -kausi 2006

text: Vuoden tauon jälkeen renkaanvaihdot palasivat Formula 1 -sarjaan. Jokaisella kuljettajalla oli viikonloppuna käytössään seitsemän kuivan kelin rengassarjaa. Renkaanvaihtokielto asetettiin kaudelle 2005 yksinkertaisesti pienentämään kuluja. Suurin syy renkaanvaihtojen palautumiseen oli 2005 Indianapolisin kisan fiasko.Suomessa Formula 1 -lähetyksiä esitti kaudella 2006 maksutelevisiokanava MTV3+.


title: TsAGI

text: TsAGI (, "Virtausdynamiikan keskusinstituutti") on Venäjän tärkeimpiä ilmailuteknologian tutkimuslaitoksia.


title: TsAGI

text:
Laitoksen perusti vuonna 1918 Moskovaan Nikolai Žukovski, jota on sanottu Venäjän ilmailun isäksi. Vuodesta 1935 alkaen se on sijainnut Žukovskin kaupungissa Moskovan lähellä. Moskovassa sijaitsee yhä sivutoimipiste, MAGI.
Neuvostoliiton aikana TsAGI oli toiminnaltaan Yhdysvaltain NASAn kaltainen. Se on edelleen johtavia aerodynamiikan tutkimuskeskuksia maailmassa. Keskuksella on yli 40 tuulitunnelia, joissa ovat 1990-luvulta alkaen testanneet lentokoneita myös ulkomaiset valmistajat, esimerkiksi Dassault ja Lockheed-Martin.


title: TsAGI

text: TsAGI on kehittänyt sekä lentokoneita että avaruusaluksia, esimerkiksi Energija-kantoraketin ja Buran-avaruussukkulan.


title: György Kurtág

text: György Kurtág (s. 19. helmikuuta 1926 Lugoj, Romania) on unkarilainen säveltäjä.


title: György Kurtág

text: Kurtág syntyi unkarilaiseen perheeseen Lugojissa, Romaniassa. Hän muutti Unkariin toisen maailmansodan jälkeen 1946. Hän opiskeli pianonsoittoa äitinsä johdolla viisivuotiaasta, suoritti pianodiplomin 1951 ja sävellysdiplomin 1955.


title: György Kurtág

text: Kurtágin tarkoituksena oli päästä opiskelemaan musiikkia Béla Bartókin johdolla. Bartók kuitenkin kuoli leukemiaan syyskuussa 1945. Vuodesta 1946 lähtien Kurtág opiskeli Franz Liszt -musiikkiakatemiassa sävellystä Sándor Veressin ja Ferenc Farkasin, pianonsoittoa Pál Kadosan sekä kamarimusiikkia Leó Weinerin johdolla.


title: György Kurtág

text: Vuonna 1957 Kurtág lähti vuodeksi Pariisiin opiskelemaan Darius Milhaudin ja Olivier Messiaenin johdolla. Kurtágin palattua Unkariin hänen työnsä alkoi painottua säveltämiseen. Hän pitää tärkeimpinä opettajinaan Claudio Monteverdia ja Heinrich Schütziä.


title: György Kurtág

text: Hänen varhaisimpiin teoksiinsa kuuluu muun muassa jousikvartetto opus 1. Kurtágin sävellystuotanto on suppea; siihen kuuluu vain 47 opusnumeroa.


title: György Kurtág

text: Jenny ja Antti Wihurin rahasto myönsi Wihurin Sibelius-musiikkipalkinnon Kurtágille vuonna 2012.


title: Kirjallinen kysymys

text: Kirjallinen kysymys on eduskunnassa käytössä oleva tapa pyytää lisätietoa hallituksen tai ministerin toimista ja valvoa ministerin toimien laillisuutta. Kysymyksen voi esittää kuka tahansa yksittäinen kansanedustaja ja siihen vastaa se ministeri, kenen toimialaan kysymys kuuluu.


title: Kirjallinen kysymys

text: Eduskunnan työjärjestyksen mukaan kirjalliseen kysymykseen tulee vastata 21 päivän kuluessa sen toimittamisesta valtioneuvostolle. Vastaus jaetaan kirjallisena kaikille kansanedustajille.


title: We Sold Our Soul for Rock ’n’ Roll

text: We Sold Our Soul for Rock 'n' Roll on englantilaisen heavy metal -yhtye Black Sabbathin vuoden 1975 joulukuussa (Pohjois-Amerikassa helmikuussa 1976) julkaistu ensimmäinen tupla-kokoelmalevy. Se on myynyt Pohjois-Amerikassa tuplaplatinaa ja Britanniassa hopealevyn arvoisesti.


title: We Sold Our Soul for Rock ’n’ Roll

text: Albumi lasketaan viralliseksi julkaisuksi, vaikka kitaristi Tony Iommin mukaan yhtye sai tietää albumista vasta kun fanit tulivat pyytämään nimikirjoituksia sen kanteen. Albumin kokosi brittiläinen NEMS Records, joka omisti tuolloin oikeudet yhtyeen vuosien 1970-1975 materiaaliin. NEMS ja sen oikeudet myöhemmin ostanut Castle Communications tulivatkin myöhempinä vuosina julkaisemaan lukuisia vastaavanlaisia, mutta epävirallisia Sabbath-kokoelmia. Muualla Euroopassa albumin julkaisi yhtyeen varsinainen levy-yhtiö Vertigo Records ja Pohjois-Amerikassa Warner Bros.


title: We Sold Our Soul for Rock ’n’ Roll

text: Albumilla kuullaan materiaalia Sabbathin kuudelta ensimmäiseltä albumilta väliltä "Black Sabbath" ja "Sabotage". Kokoelman materiaali painottuu kuitenkin neljään ensimmäiseen albumiin, eli vuosiin 1970-1972. Albumi sisältää yhtyeen tunnetuimmat ja suosituimmat kappaleet (esim. "War Pigs", "Paranoid", "Iron Man) sekä myös vähemmälle huomiolle jääneitä kappaleita, kuten "Am I Going Insane (Radio)" ja "Laguna Sunrise".


title: We Sold Our Soul for Rock ’n’ Roll

text: Albumi julkaistiin mustalla kannella, jossa yhtyeen ja albumin nimet lukivat punaisella tekstillä. Tekstin s-kirjaimet oli tehty "salama"-tyylillä ja valkoisella värillä. Alkuperäis-painos oli mattapintainen ja sisällä oli liite, jossa oli kuvia yhtyeestä. Sisäkannessa oli myös kuva ruumisarkussa makaavasta naisesta, jolla on risti kädessään. Tämä kuva oli NEMS:in kasettiversion etukantena.


title: We Sold Our Soul for Rock ’n’ Roll

text: Julkaisunsa aikaan levy pääsi Ison-Britannian listan 35. sijalle ja Yhdysvaltain Billboard-listalla 48. sijalle. Se on saanut pääasiassa positiivisia arvosteluja: Allmusic.com-sivuston kriitikko kirjoittaa albumin olevan "hyvä kattaus Osbournen ajan Sabbathista" ja Rolling Stone-lehden albumiopas antaa albumille 4 tähteä ja kertoo levyn olevan "hyvää ajanvietettä koko viikonlopuksi".


title: We Sold Our Soul for Rock ’n’ Roll

text: Albumin kappaleiden määrä on vaihdellut vuosien aikana eri painoksista riippuen. Kaikki alkuperäiset NEMS:in ja Warner Brosin vinyylipainokset eivät sisältäneet "Wicked World"-kappaletta, vaikka se oli albumin kannen kappalelistauksessa. NEMS:in kasettiversiosta ja Vertigon Euroopan vinyylipainoksista kappale löytyy, kuten myös NEMS:in vuoden 1983 sekä Castlen Raw Power-merkin vuoden 1986 uusinta-vinyylipainoksista. Joistain myöhemmistä painoksista on myös editoitu pois "N.I.B."-kappaletta edeltävä basso-soolo ("Bassically"), joka löytyy alkuperäisiltä painoksilta.


title: We Sold Our Soul for Rock ’n’ Roll

text: Osa albumin ensimmäisistä CD-painoksista julkaistiin yhden CD:n versioina. Raw Power-merkin vuoden 1986 yhden CD:n versio sisältää kappaleiden editointia, kun "Warning" on editoitu n. 4-minuuttiseksi ja "Children of the Grave"-kappaleesta on erikoisesti jäljellä vain n. 50:n sekunnin mittainen loppu-outro ("The Haunting"). Painoksesta puuttui "Wicked World" ja se sisälsi punaisen version kannesta. Castlen vuoden 1990 CD-painos käyttää samaa muunnosta, paitsi alkuperäisillä kansiväreillä. Pohjois-Amerikassa 1980-luvun lopulla julkaistuista yhden CD:n versioista sekä myös Vertigon painoksesta otettiin pois kappaleet "Warning", "Wicked World" ja "Laguna Sunrise". Amerikkalaisen Creative Soundsin vuoden 1987 CD-versio oli tupla-CD ja se sisälsi kaikki alkuperäis-version kappaleet (mukaan lukien "Wicked World"), tosin erilaisella kannella varustettuna. Vuonna 1998 ja 2004 julkaistut remasteroidut versiot ovat tupla-CD:itä ja sisältävät kaikki alkuperäisversion kappaleet (myös "Wicked World"). NEMS:in ja Earmarkin vuoden 1998 vinyyli-uusintapainokset eivät sisällä "Wicked World"ia.


title: We Sold Our Soul for Rock ’n’ Roll

text: A-puoli


title: We Sold Our Soul for Rock ’n’ Roll

text: B-puoli


title: Suullinen kysymys

text: Suullisia kysymyksiä esitetään ministereille torstain täysistunnon yhteydessä pidettävällä eduskunnan kyselytunnilla. Niitä voi esittää kuka tahansa kansanedustajista, eivätkä ministerit tiedä etukäteen heiltä kysyttäviä kysymyksiä. Edustajat voivat tehdä ministerin vastauksen perusteella myös lisäkysymyksiä.


title: Suullinen kysymys

text: Eduskunnan puhemies pyrkii antamaan kaikille eduskuntaryhmille mahdollisuuden esittää kyselytunnin aikana vähintään yhden kysymyksen. Sen sijaan kuhunkin kysymykseen sallittujen lisäkysymysten määrä voi vaihdella suuresti. Kysymyksen esittäjälle annetaan kuitenkin yleensä aina mahdollisuus lisäkysymyksen esittämiseen. Vaalikauden aikana tehdään tuhansia suullisia ja kirjallisia kysymyksiä.


title: Suullinen kysymys

text: Kyselytunnit televisioidaan suorana Yle TV1 -kanavalla.


title: Walter Thiel

text: Walter Thiel (2. maaliskuuta 1910 – 17. elokuuta 1943) oli saksalainen toisen maailmansodan aikainen raketti-insinööri, joka oli V2-ohjuksen moottorin pääsuunnittelija.


title: Walter Thiel

text: Hän syntyi 2. maaliskuuta 1910 Breslaussa. Hän tutki Breslaun teknillisessä yliopistossa materiaalitekniikkaa. Jo silloin hän kiinnostui hypergolisten polttoaineiden käytöstä rakettimoottoreissa.


title: Walter Thiel

text: Hän liittyi Wernher von Braunin V-2-ohjusta kehittävään tiimiin vuonna 1936. Hän toimi sen moottorin pääsuunnittelijana ja sai aikaan läpimurron kehittämällä turbopumpun, jolla ajoaine pumpattiin ohjuksen polttokammioon. Aiemmissa ohjuksen versioissa oli korkeapaineiset ajoainetankit, mikä on tehotonta sekä ohjuksen painon että moottorin palamispaineen kannalta. Moottorin teho kymmenkertaistui. Klaus Riedelin kanssa hän kehitti polttokammiota ja suutinta paremmiksi.


title: Walter Thiel

text: Thiel ja hänen perheensä kuolivat 17. elokuuta 1943 RAF:n lentoiskussa (Operaatio Hydra) Peenemündeen.


title: Walter Thiel

text: Kuun Thiel-kraatteri on nimetty hänen kunniakseen.


title: Nord Aviation

text: Nord Aviation oli ranskalainen ilmailualan valtionyhtiö, joka toimi vuosina 1954–1970.


title: Nord Aviation

text: Nord Aviation perustettiin 1. lokakuuta 1954 yhdistämällä valtion omistamat SFECMAS-yhtiö ja S.N.C.A.N.-yhtiö (Société Nationale de Constructions Aéronautiques du Nord). Nimestään huolimatta se sijaitsi Ranskan keskiosassa, Bourgesissa.


title: Nord Aviation

text: Vuonna 1970 Nord Aviation fuusioitui Sud Aviation -yhtiön ja Société pour l’Étude et la Réalisation d’Engins Balistiquesin (SÉREB) kanssa.. Tällöin syntyi Société Nationale d'Industrie Aérospatiale eli SNIAS-yhtiö, joka myöhemmin nimettiin Aerospatialeksi.


title: Skufia

text: Skufia on ortodoksisen papiston ja munkkien käyttämä päähine. Skufian muoto vaihtelee eri maissa matalasta silinterimäisestä myssystä suippokärkiseen päähineeseen. Suomessa käytetään slaavilaisen perinteen mukaista suippokärkistä skufiaa, mutta joillakin papeilla on myös kreikkalainen silinterimäinen malli, jonka ovat itse hankkineet tai saaneet lahjaksi Kreikassa.


title: Skufia

text: Suomessa skufian käyttöoikeuden saa lukijaksi vihittäessä, mutta se voidaan myöntää myös vihkimättömälle ansiokkaasta palvelusta. Samoin luostareissa myös vihkimättömät palvelijat, esimerkiksi miespuoliset talkoolaiset, saavat pitää skufiaa; aiemmin jopa pikkupojatkin puettiin luostareissa skufiaan ja viittaan.


title: Skufia

text: Skufia on, muista kirkollisista päähineistä poiketen, luostarien ulkopuolella nimenomaan ulkopäähine; kirkossa sitä ei pidetä muulloin kuin ristisaattoihin valmistauduttaessa sekä pääsiäisyönä saaton jälkeen pääsiäisyöpalveluksen aikana.


title: Herpes simplex

text: Herpes simplex on "Herpes simplex" -nimisen viruksen aiheuttama herpesinfektio. Viruksesta ja taudista on kaksi tyyppiä (HHV-1, eli HSV-1, ja HHV-2, eli HSV-2). Suu-, huuli- ja ihoinfektiot ovat tavallisesti HSV-1:n aiheuttamia. Genitaaliherpes on tavallisesti HSV-2:n aiheuttama. Huuli- ja genitaaliherpes voivat kuitenkin olla myös toisin päin.


title: Herpes simplex

text: HSV-1-virusta kantaa noin 85 % aikuisväestöstä, joista puolella on jossain elämänsä vaiheessa uusiutuva infektio. HSV-2-tyypin vasta-aineita on 25 %:lla aikuisväestöstä. Sekä primaari- että sekundaari-infektiot ovat tarttuvia.


title: Herpes simplex

text: Primaarinen HSV-infektio syntyy, kun virus tunkeutuu elimistöön esimerkiksi limakalvossa tai ihossa olevasta vauriokohdasta. Infektion saajat ovat yleensä lapsia tai nuoria aikuisia. Valtaosalla (90 %) tartunnan saaneista primaarinen herpesinfektio on täysin oireeton. Immuunipuutos altistaa infektiolle. Oireellisena herpes simplex aiheuttaa erittäin kivuliaan, rakkulaisen suutulehduksen (suun limakalvon rokko), johon liittyy usein myös nk. herpeettinen ientulehdus eli gingivostomatiitti. Oireita ovat imusolmuketauti, korkea kuume ja huonovointisuus, rakkulat (2–3 mm) ympäri suuta, varsinkin kielen selässä ja kovassa suulaessa sekä myös huulissa ja huulta ympäröivässä ihossa (nk. satelliittirakkulat). Rakkulat puhkeavat helposti. Taudin kesto vaihtelee viikosta kahteen. Potilailla, joiden immuniteetissa on häiriöitä, herpes voi aiheuttaa vakavan, laajalle levinneen infektion, joka hoidetaan tarvittaessa systeemisellä asikloviirilla. Yleensä diagnoosi tehdään kliinisen kuvan perusteella. Vasta-aineet ovat todettavissa veressä 2–3 viikkoa oireiden alkamisesta. Herpes voi tarttua oireettomanakin.


title: Herpes simplex

text: Primaari-infektion jälkeen virus jää tuntohermon hermosolmuun. Sekundaarisessa herpesinfektiossa virus aktivoituu uudelleen, jolloin se siirtyy hermosolmusta takaisin iholle hermosyiden avulla.


title: Herpes simplex

text: Tavallisin infektion esiintymispaikka on huuli (yskänrokko), mutta oireet voivat esiintyä myös nenässä, leuan iholla tai suun sisällä (sekundaarinen herpeettinen stomatiitti). Ensioireet ovat polttelu ja kihelmöinti, minkä jälkeen syntyy useita pieniä rakkuloita, jotka laajentuvat, fuusioituvat, puhkeavat ja rupeutuvat. Diagnoosi tehdään kliinisen kuvan perusteella. Jos näyte otetaan, se on tavallisimmin sivelynäyte rakkulan sisällöstä.


title: Scott Speed

text: Scott Andrew Speed (s. 24. tammikuuta 1983 Manteca, Kalifornia, Yhdysvallat) on yhdysvaltalainen autourheilija. Hän ajoi muun muassa Formula 1 -sarjassa kausilla 2006 ja 2007. Vuonna 2004 hän voitti Saksan Formula Renault ja Eurocup Formula Renault-sarjojen mestaruuden.


title: Scott Speed

text: Speed oli ensimmäinen yhdysvaltalainen F1-kuljettaja sitten Michael Andrettin (1993). Nykyään Speed on siirtynyt enemmän vakioautojen puolelle, kuten NASCARiin, mutta on yhä mukana Red Bullin organisaatiossa. Tällä hetkellä (kirjoitettu heinäkuussa 2008) hän ajaa Red Bull Toyota Camry-autolla ARCA RE/MAX Series-luokassa Eddie Sharp Racing-tallissa ja osa-aikaisesti Red Bull Toyota Tundra-autolla NASCAR Craftsman Truck Series-luokassa Bill Davis Racing-tallissa.


title: Scott Speed

text: Speed asuu tällä hetkellä Fuschl am Seessä Itävallassa amerikkalaisen tyttöystävänsä Valentina Neuhauserin kanssa.


title: Scott Speed

text: Speed ajoi Red Bull -tallin kolmatta autoa perjantain harjoituksissa Kanadan ja Yhdysvaltain GP:ssa. Hänestä tuli samalla ensimmäinen yhdysvaltalainen Formula 1 -kuljettaja sitten vuoden 1993, jolloin Michael Andretti ajoi.


title: Scott Speed

text: Speed sai kuljettajan paikan uudesta Toro Rosso -tallista. Hänen ensimmäinen kilpailunsa oli Bahrainin GP, jossa hänen sijoituksensa oli 13. Speed saavutti kauden parhaan sijoituksensa kolmannesta kilpailusta Australiasta, jossa hän sijoittui kahdeksanneksi, mutta sai kilpailun jälkeen 25 sekunnin aikarangaistuksen ja tippui yhdeksänneksi. Hän keskeytti kauden aikana vain neljä kertaa kahdeksastatoista.


title: Scott Speed

text: Speed ajoi Toro Rossolla kauden 2007 Euroopan GP:hin asti kunnes sai potkut, koska oli ajautunut nyrkkitappeluun tallipäällikkö Franz Tostin kanssa. Speed korvattiin Sebastian Vettelillä, joka oli aiemmin ajanut Yhdysvaltain GP:ssä.


title: Daniel Purcell

text: Daniel Purcell (noin 1664 – 26. marraskuuta 1717) oli englantilainen säveltäjä ja urkuri. Myös hänen veljensä, Henry Purcell oli säveltäjä.


title: Daniel Purcell

text: Purcell lauloi 14-vuotiaasta lähtien Chapel Royalissa. Noin 25-vuotiaana hän pääsi urkuriksi Magdalen Collegeen, Oxfordiin. Purcell aloitti Oxfordissa ollessaan myös säveltämisen. Vuonna 1695 hän muutti Lontooseen, jossa hän keskittyi lähinnä näyttämömusiikin säveltämiseen. Vuodesta 1713 kuolemaansa asti Purcell toimi urkurina St. Andrew'sissa, Holbornissa.


title: Daniel Purcell

text: Daniel Purcell sävelsi näyttämömusiikin lisäksi muun muassa kuusi kantaattia ja instrumentaalimusiikkia.


title: Painajainen (täsmennyssivu)

text: Painajainen voi tarkoittaa ainakin seuraavia asioita:


title: Painajainen (televisiosarja)

text: Painajainen on Ismo Sajakorven käsikirjoittama ja ohjaama neliosainen televisiosarja vuodelta 1988. Sarja sai vuoden 1988 Venla-gaalassa kunniamaininnan.


title: Painajainen (televisiosarja)

text: Sarja julkaistiin DVD:llä lokakuussa 2012 yhdessä Sajakorven "Merkitty"-elokuvan kanssa.


title: Painajainen (televisiosarja)

text: Herättyään seitsemän kuukauden koomasta taiteilija Kai Merilä (Eero Melasniemi) palaa huvilalleen maaseudulle Sauvoon, jossa koomaan johtanut auto-onnettomuus oli sattunut edellisenä vuonna. Kaikki kylässä muistavat hänet – hän ei ketään. Kerstin Sundell (Rea Mauranen) tilaa häneltä kadonneen tyttärensä muotokuvan. Valokuvia apunaan käyttäen Merilä aloittaa maalaamisen, ja vähitellen hänen mieleensä palaa hirvittäviä muistoja.


title: Sydneyn satamapoliisit

text: Sydneyn satamapoliisit ("Water Rats") oli australialainen Sydneyn satamaan sijoittuva televisiosarja, joka kertoi Sydneyn satamapoliisiyksikön arjesta. Sarjaa kuvattiin kuuden tuotantokauden verran vuosina 1996–2001, ja se pysyi kotimaassaan kohtalaisen suosittuna huolimatta useista henkilövaihdoksista. Suomessa sarjaa esitti Yle TV2.


title: Klementiini

text: Klementiini on eräs pieni ja makea sitrushedelmä. Se on tangeriinin ja appelsiinin risteytys tai mandariinin muunnos. Sen kehitti ranskalainen pappi Veli Clément eli Vital Rodier 1900-luvun alussa Algeriassa. Klementiiniä viljellään pääasiassa Algeriassa, Marokossa, Espanjassa, Italiassa ja Korsikassa. Klementiini on usein siemenetön tai vähäsiemeninen, ja sen kuori irtoaa helposti.


title: Husband

text: Husband on vuonna 2000 perustettu yhtye, jossa soittavat Varre Vartiainen (kitara ja sävellys), Anssi Nykänen (rummut) ja Harri Rantanen (basso). Husband julkaisi debyyttilevynsä ”Husband” (Texicalli Oy) vuonna 2003 ja toinen levy ”Homo Sapiens” (Fg-Naxos) ilmestyi toukokuussa 2006.


title: Husband

text: Husband sekoittaa musiikissaan erilaisia tyylejä. Yhtyeen vakiojäsenenä on nähty usein Marzi Nyman. Yhtye on keikkaillut festivaaleilla ja baareissa. Yhtyeen levyillä ja keikoilla ovat vierailleet muiden muassa Arttu Takalo, Jarmo Saari, Sonny Heinilä, Jarmo Savolainen, Timo Pratskin, Mongo Aaltonen, Sami Pitkämö, Abdissa ”Mamba” Assefa ja Timo Lassy.


title: Diego Milito

text: Diego Alberto Milito (s. 12. kesäkuuta 1979 Bernal, Buenos Airesin maakunta, Argentiina) on entinen argentiinalainen jalkapalloilija, pelipaikaltaan hyökkääjä. Hän tuli erityisesti tunnetuksi pelattuaan Inter Milanin joukkueessa Italian pääsarjassa Serie A:ssa.


title: Diego Milito

text: Myös Diego Militon nuorempi veli Gabriel Milito on tunnettu jalkapalloilija.


title: Diego Milito

text: Milito aloitti ammattilaisuransa vuonna 1999 argentiinalaisessa Racing Clubissa, missä voitti pääsarjamestaruuden syyskaudella 2001. Racing Clubista hän siirtyi Italian Serie B:n Genoaan, missä hän pelasi kahden kauden aikana 59 ottelua ja teki 33 maalia. Real Zaragozassa Milito jatkoi hyviä otteitaan. 9. helmikuuta 2006 Espanjan cupin lukemiin 6–1 päättyneessä välierän ensimmäisessä osassa Real Madridia vastaan hän teki neljä maalia.


title: Diego Milito

text:
Kesällä 2008 Milito palasi takaisin Italiaan Genoaan. Militon kausi Genoassa oli onnistunut ja 24:llä liigamaalillaan hän oli nostamassa yllätysjoukkue Genoan europeleihin Eurooppa-liigaan kaudelle 2009–2010. Milanolainen Internazionale kiinnostui Militon palveluksista ja kesällä 2009 Milito siirtyi Interiin. Militon siirron yhteydessä Genoaan suuntasi osana siirtosummaa nuorten EM-lopputurnauksessa Ruotsissa kesäkuussa Italian alle 21-vuotiaiden Robert Acquafresca. Kauden 2009–2010 Mestareiden liigan finaalissa Milito nousi Interin sankariksi tehdessään joukkueen molemmat maalit voittoon päättyneessä ottelussa Bayern Müncheniä vastaan.
Milito ratkaisi Interille myös Serie A:n ja Italian Cupin voiton.


title: Diego Milito

text: Argentiinan maajoukkueessa Milito debytoi tammikuussa 2003 Hondurasia vastaan pelatussa ottelussa. Hän kuului joukkueen kokoonpanoon vuoden 2007 Copa Américassa.


title: Loisto (elokuva)

text: Loisto on vuoden 1996 australialainen elokuva, joka kertoo mielisairaudesta kärsineen pianisti David Helfgottin tositarinaan. Elokuvan on ohjannut Scott Hicks ja nimiosaa näyttelee Geoffrey Rush. Keskeisessä osassa elokuvan juonessa on Sergei Rahmaninovin 3. pianokonsertto.


title: Loisto (elokuva)

text: Rush voitti pääosasuorituksestaan niin parhaan miespääosan Oscarin kuin myös BAFTAn ja Golden Globenkin. Lisäksi elokuva voitti yhdeksän palkintoa Australian omassa filmigaalassa.


title: Loisto (elokuva)

text:
Ehdokkaana:
Ehdokkaana:
Ehdokkaana:


title: Samson (sarjakuvapiirtäjä)

text: Samson (oik. Samuli Lintula; s. 1971 Kemijärvi) on suomalainen sarjakuvapiirtäjä.


title: Samson (sarjakuvapiirtäjä)

text: Samson piirsi 1990-luvulla sarjakuvia "Myrkky"- ja "Suomen MAD" -sarjakuvalehtiin. Vuodesta 2008 alkaen hän on piirtänyt strippisarjaa Musta hevonen, joka on päässyt kansainväliseen syndikaattilevitykseen. Sarjasta on ilmestynyt vuonna 2011 suomeksi yksi albumi, "Musta hevonen". Samson on tehnyt myös useita Suomen 1900-luvun sotiin ja sotien jälkeiseen historiaan perustuvia sarjakuva-albumeita Korkeajännitys-sarjaan. Lisäksi hän on kuvittanut "Suomirokkia"-kokoelmalevysarjan kansikuvia ja vitsikirjoja sekä piirtänyt Tapani Baggen käsikirjoittaman Urho Kekkosen sarjakuvamuotoisen elämäkerran "Kekkonen vasta-alkaville ja edistyville", joka oli Sarjakuva-Finlandia-palkintofinalisti vuonna 2007.


title: Samson (sarjakuvapiirtäjä)

text: Samson on piirtänyt kaikkiaan kuusi Korkeajännitys-sarjakuva-albumia, jotka muodostavat Suomen sotien Korkeajännitys -nimisen kokonaisuuden. Niissä esiintyvät entinen punakaartilainen Pekka Haapanen ja suojeluskuntalainen Vilho Hannula. "Hiljainen kuolema taivaalta" perustuu Wexi Korhosen suomalaisista laskuvarjojääkäreistä kertovan jännitysromaaniin "".


title: Wrightiläinen työväenliike

text: Wrightiläinen työväenliike oli 1800-luvun lopulla Suomessa vaikuttanut sosiaaliliberaali yhteiskunnallinen liike, joka pyrki estämään työväestön radikalisoitumista edistämällä heidän asemaansa yhteistyöllä työnantajien kanssa. Liike sai nimensä perustajansa Viktor Julius von Wrightin mukaan. Wrightiläisyys oli suomalaisen työväenliikkeen varhaisin suuntaus, se tuli maahan Ruotsin mallin mukaisena ja kukoisti vuosina 1886–1894. Liike sai enemmän kannatusta sivistyneistön kuin työläisten parissa ja se kuihtuikin pian pois työväestön omaehtoisten työväenyhdistysten ja sosialismin vallatessa alaa.


title: Wrightiläinen työväenliike

text: Liikkeen isänä pidetään helsinkiläistä huonekalutehtailijaa Viktor Julius von Wrightia, joka toimi 1883 perustamansa Helsingin työväenyhdistyksen puheenjohtajana vuoteen 1896 saakka. Vuotta aikaisemmin se oli radikalisoitunut äänioikeuden laajentamiseen liittyvän kysymyksen ympärillä ja samalla perustanut "Työmies"-sanomalehden. Wrightilaisen työväenliikkeen viimeisten vuosien voimahahmo puolestaan oli myöhemmin aina sosiaaliministeriksi nousut virkamies Einar Böök. Muita liikkeessä vaikuttaneita tunnettuja henkilöitä olivat muun muassa tilastotieteilijä Oskar Groundstroem, suomalaisuusmies Agathon Meurman, Porin Työväenyhdistyksen vuonna 1887 perustanut opettaja Matti Kauppinen, Tuusulan Työväenyhdistyksen perustaja vuorineuvos K. A. Paloheimo, viipurilainen liikemies Juho Lallukka, sekä runoilija Eino Leinon veli, rakennusmestari Viktor Lönnbohm. Myöhemmin radikalisoituneita wrightilaisten työväenyhdistysten jäseniä olivat muun muassa Yrjö Mäkelin, Eetu Salin, Aura Kiiskinen, Aukusti Alhovuori ja Reino Drockila. Heistä erityisesti Salin tunnettiin wrightiläisuuden kiihkeänä arvostelijana.


title: Wrightiläinen työväenliike

text: Wrightiläisten työväenyhdistysten tarkoitus oli edistää työväestön työolosuhteita ja elinoloja. Sosiaaliliberaalien mukaan teollistuminen oli aiheuttanut epäkohtia, joita piti korjata. He eivät kuitenkaan nähneet työntekijöiden ja työnantajien etujen välillä mitään sovittamatonta ristiriitaa, jota taas sosialistit korostivat. Wrightiläisen työväenliikkeen tärkeimmiksi tavoitteiksi muodostuivat yleinen äänioikeus sekä työajan lyhentäminen. Uudistusten ja työväen ohjailun avulla haluttiin torjua sosialististen aatteiden sekä työväen itsenäisten ammatillisten ja poliittisen liikkeen leviäminen. Erityisen tärkeinä pidettiin toimenpiteitä, joiden avulla estettäisiin työntekijöiden ja työnantajien välisten suhteiden kärjistyminen. Liikkeen kannatus koostui lähinnä keskiluokasta, pienyritysten omistajista, työnjohtajista sekä käsityöläisistä. Suurtyönantajat eivät sen sijaan olleet juurikaan kiinnostuneita työntekijöiden aseman parantamisesta. Myös varsinaista työväestöä oli jäseninä hyvin vähän ja hekin edustivat parhaiten palkattuja ja arvostetuimpia ammattimiehia eli eräänlaista oman yhteiskuntaluokkansa eliittiä. Wrightiläinen työväenliike suhtautui työväenluokkaan holhoavasti ja sivistyneistö piti sitä lähinnä uutena hyväntekeväisyyden muotona.


title: Wrightiläinen työväenliike

text: Työläiset eivät näin ollen innostuneet, että heidän asiaansa ajoivat porvarilliset piirit ja ryhtyivätkin vähitellen perustamaan omia ammattiyhdistyksiä. 1890-luvun aikana monet wrightiläiset työväenyhdistykset siirtyivät radikaalien työläisten haltuun ja vuonna 1899 ne perustivat Turussa Suomen Työväenpuolueen. Käytännössä se merkitsi wrightiläisyyden jäämistä syrjään. Puolueelle hyväksyttiin vuoden 1903 Forssan puoluekokouksessa puolueohjelma, joka vastasi lähes sellaisenaan Saksan sosiaalidemokraattisen puolueen omaksumaa Erfurtin ohjelmaa. Tämän jälkeen viimeisetkin porvarit luopuivat jäsenyyksistään työväenyhdistyksissä.


title: Paranoia

text: Paranoia voi tarkoittaa ainakin seuraavia:


title: Tyresö Centrum

text: Tyresö Centrum on kauppakeskus Tyresössä Ruotsissa.


title: Tyresö Centrum

text: Kauppakeskuksessa on 74 liikettä ja palvelua. Kokonaispinta-ala 45 000 m², josta 36 000 vuokrattavissa, 17 600 m² siitä kaupalliseen käyttöön.


title: Tyresö Centrum

text: Kauppakeskus avattiin vuonna 1965, jolloin sen nimi oli Bollmora Centrum. Kauppakeskus kunnostettiin 1990-luvun alkupuolella ja avattiin 1992. Kunnostuksen aikana syttynyt tulipalo viivästytti uudelleen avaamista jonkin verran.


title: Tyresö Centrum

text: Tyresö Centrumin omistaa Rodamco Europe, joka osti sen 2003 391 miljoonalla Ruotsin kruunulla.


title: Tavaratalo

text: Tavaratalo on laajan tuotevalikoiman myymiseen erikoistunut kauppaliike, jolla ei ole yhtä erityistä tuotelinjaa. Tavaratalot myyvät yleensä muun muassa asusteita, huonekaluja, kodinkoneita, maalaustarvikkeita, työkaluja, kosmetiikkaa, leikkikaluja sekä urheilutarvikkeita. Joissakin tavarataloissa myydään myös elintarvikkeita ja päivittäistavaroita. Jotkut tavaratalot luokitellaan alennustavarataloiksi, ja niissä on usein keskitetty kassa-alue kaupan etuosassa.


title: Tavaratalo

text: Tavaratalot voivat olla myös "muotitavarataloja", joiden valikoimiin kuuluvat ainoastaan pukeutumisen tuotteet. Suomessa muotitavarataloketjuja ovat muun muassa Halonen ja Aleksi 13.


title: Tavaratalo

text: Joskus hypermarketteja kutsutaan myös tavarataloiksi. Tavaravalikoimallisesti se yleensä pitääkin paikkaansa, mutta hypermarketin ja tavaratalon suurin ero on se, että yleensä hypermarketeissa on keskitetty kassa-alue kaupan etuosassa ja ne ovat panostaneet enimmäkseen ruokaosastoon, vaikka ne myyvätkin käyttötuotteita. Lisäksi hypermarketien pinta-ala on hiukan tavarataloa suurempi, ja lisäksi hypermarketissa voi olla enintään kaksi kerrosta, kun taas tavaratalossa niitä on enemmän.


title: Tavaratalo

text: Tavaratalojen yhteydessä voi olla myös tavaratalon omia palveluja täydentäviä oheispalveluita.


title: Tavaratalo

text: Maailman ensimmäinen tavaratalo avattiin vuonna 1852 Pariissa. Tavaratalon nimi oli Le Bon Marché. Suomen ensimminen tavaratalo oli Stockmann, joka avattiin Helsingissä vuonna 1862.


title: Vyöliitos

text: Vyöliitos on solujen välinen liitos, joka antaa solukolle mekaanista kestävyyttä. Vyöliitoksessa liitosproteiinina toimii kadheriini, joka liittyy linkkiproteiinien avulla solun mikrofilamentteihin. Tämä liitos voidaan huomata elektronimikroskoopissa soluvälimateriaalina. Vyöliitos sijaitsee useimmiten tiiviin liitoksen alapuolella junktionaalisessa kompleksissa.


title: Sylvi (vuoden 1913 elokuva)

text: Sylvi on Minna Canthin näytelmään "Sylvi" vuodelta 1893 pohjautuva suomalainen mykkäelokuva, joka valmistui 1911 mutta sai ensi-iltansa vasta 1913. Elokuvan ohjasi Teuvo Puro ja tuotti kuvaaja Frans Engström (1873–1940). Pääosiin kiinnitettiin, kuten "Salaviinanpolttajiinkin", joukko Kansallisteatterin näyttelijöitä.


title: Sylvi (vuoden 1913 elokuva)

text: "Sylvin" ensi-ilta oli Viipurissa Maat ja kansat -teatterissa 24. helmikuuta 1913. Se oli suosittu elokuva, ja sitä esitettiin ensi-illan jälkeen Helsingissä, Turussa ja muissa suuremmissa kaupungeissa. Sen yleisömäärä oli autonomian ajan kotimaisten näytelmäelokuvien suurin.


title: Sylvi (vuoden 1913 elokuva)

text: "Sylvi" on ensimmäinen suomalainen näytelmäelokuva, josta on säilynyt kohtauksia. Muutamia satoja metrejä järjestämätöntä negatiivia löytyi vuonna 1933 helsinkiläisestä romukaupasta. Kavin arkistossa on 345 metrin mittainen negatiivi. Mahdollisesti pois leikattua materiaalia on hyödynnetty Aho & Soldanin vuonna 1934 tuottamassa 210-metrin lyhytelokuvassa.


title: Sylvi (vuoden 1913 elokuva)

text: Elokuva kuvattiin heinäkuussa 1911 Helsingissä Mikonkatu 17:ssä sijainneen Hotelli Fennian pihanpuoleisella kattoterassilla. Kuvausta haittasivat auringon siirtyminen päivän mittaan, ahtaat tilat sekä tuuli, joka ajoittain heilutteli lavasteita ja täytti näyttämön hotellin savupiipuista tulleella savulla. Suomalaiset laboratoriot eivät voineet työstää pitkää elokuvaa, joten negatiivit lähetettiin Kööpenhaminaan, josta "Sylvi" ainoana palasi, kahden muun lähetetyn elokuvan "Anna-Liisan" ja "Hyökyaaltojen" negatiivit olivat tuhoutuneet.


title: Glykolyysi

text: Glykolyysi on solulimassa eli sytoplasmassa tapahtuva reaktioiden sarja, jossa glukoosi hajotetaan palorypälehapon anionimuodoksi, pyruvaatiksi. Reaktioista saadaan kaksi ATP-molekyyliä ja kaksi NADH-molekyyliä. Anaerobinen energiansaanti perustuu glykolyysiin.


title: Glykolyysi

text: Glykolyysin nettoreaktio: -glukoosi + 2 NAD + 2 ADP + 2 P → 2 pyruvaatti + 2 NADH + 2 H + 2 ATP + 2 HO


title: Glykolyysi

text: Pyruvaateista saadaan mitokondrioissa tiettyjen entsyymien avustuksella edelleen oksidatiivisessa dekarboksylaatiossa asetyylikoentsyymi-A:ta, jos happea on riittävästi. Jos solussa ei ole mitokondrioita (kuten veren punasoluissa) tai happea ei ole käytettävissä (ns. happivelka), pyruvaatti pelkistyy edelleen maitohapoksi. Maitohappoon päättyvää glykolyysiä kutsutaan anaerobiseksi glykolyysiksi ja asetyylikoentsyymi-A:han päättyvää glykolyysiä aerobiseksi glykolyysiksi. Laktaatin muodostuminen ei tuota lisää energiaa, mutta se on välttämätöntä, jotta saadaan pelkistyneet NADH-molekyylit takaisin hapettuneeseen NAD-muotoon, jota tarvitaan glykolyysissä.


title: Glykolyysi

text: Glykolyysi koostuu yhteensä kymmenestä reaktioaskeleesta. Osa reaktioaskelista on säädelty, jotta reaktio ei etene, jos esimerkiksi energiaa on riittävästi soluissa. Kaikki reaktioaskeleet ovat reversiibelejä, mutta osalla on eri entsyymit eri suuntiin reaktiossa kuljettaessa.


title: Concierto de Aranjuez

text: Concierto de Aranjuez eli Aranjuez-konsertto on Joaquín Rodrigon säveltämä konsertto kitaralle ja orkesterille. Se sai alkunsa Pariisissa vuonna 1939. Rodrigo sai teokseensa inspiraation Aranjuezin kuninkaallisen palatsin ("Palacio Real de Aranjuez") puutarhoista.


title: Concierto de Aranjuez

text: Teoksen ensiesitys oli Barcelonassa 9. marraskuuta 1940. Kitaraa soitti Regino Sainz de la Maza, jolle teos on omistettu. Säveltäjä oli teosta kirjoitaessaan täysin sokea.


title: Concierto de Aranjuez

text: Konsertossa on kolme osaa:


title: Viirikkö

text: Viirikkö on merivoimien pienin perusyksikkö. Sitä vastaa maavoimissa komppania. Viirikkö voi koostua kahdesta tai useammasta aluksesta, jotka ovat yleensä samaa luokkaa tai ainakin samaan päätehtävään tarkoitettuja. Esimerkiksi 6. Ohjuslaivueessa ohjusviirikkö koostui Rauma-luokan ohjusveneistä (sama alusluokka) ja miinaviirikkö miinalaiva Uusimaasta ja miinalautta Pansiosta (sama päätehtävä, miinoittaminen).


title: Viirikkö

text: Viirikkö voidaan myös jakaa ruotuihin. Tämä on yleistä etenkin, jos viirikössä on aluksia, joilla ei ole täyttä pysyvää miehistöä, esimerkiksi useita eri veneluokan aluksia. Viirikköä suurempi yksikkö on laivue.


title: Viirikkö

text: Viirikön lyhenne Suomen merivoimissa on VKÖ ja laivueen LV.


title: Hanna Kinnunen

text: Hanna Maria Kinnunen (o.s. Karjalainen, s. 8. heinäkuuta 1980 Oulu) on suomalainen näyttelijä, muusikko ja juontaja. Hän tuli tunnetuksi 2000-luvun alkupuolella rooleistaan elokuvassa "Levottomat 3" sekä saippuasarjassa "Salatut elämät". Kinnunen on valmistunut filosofian maisteriksi Jyväskylän yliopistosta. Pääaineenaan hän on opiskellut puheviestintää.


title: Hanna Kinnunen

text:
Kinnunen on naimisissa oululaissyntyisen miehensä kanssa. He avioituivat vuonna 2008.
Kinnunen oli kuntavaaleissa 2017 Vihreän liiton ehdokkaana Nurmijärvellä ja tuli valituksi 90 äänellä.


title: Hanna Kinnunen

text: Kinnunen tuli tunnetuksi vuonna 2003 voitettuaan "Haluatko filmitähdeksi"-kilpailun. Kilpailun voittajalle luvattiin palkinnoksi näkyvä rooli "Levottomat 3" -elokuvassa. Kinnunen näytteli vuonna 2004 valmistuneessa elokuvassa, mutta hänen roolinsa oli luvattua pienempi. Tätä ennen Kinnunen oli näytellyt jo pienessä sivuosassa elokuvassa "Rölli ja metsänhenki" vuonna 2001.


title: Hanna Kinnunen

text: Kinnunen tuli vuonna 2006 mukaan MTV3:n päivittäisdraamasarjaan "Salatut elämät", jossa hän esitti Laura Kivirannan puheliasta ja utelevaa serkkua Salla Laitelaa (ent. Tervajoki, o.s. Mattila). Roolihahmon luultiin kuolleen sarjassa kevään 2009 viimeisessä jaksossa ravintolan räjähdyksessä, mutta Salla heräsikin eloon ruumishuoneella. Kinnunen jätti sarjan toukokuussa 2009 raskautensa vuoksi, ja hänen roolihahmonsa Salla poistui tv-esityksissä tammikuussa 2010. Hahmo palaa sarjasta tehtyyn spin-off-sarjaan "Pihlajasatu", joka esitetään kesällä 2018.


title: Hanna Kinnunen

text:
Kinnunen on myös levyttänyt R&B-tyylistä musiikkia artistinimellä Hanna B. Hän voitti keväällä 2009 esitetyn "Biisikärpänen"-viihdeohjelman toisen kauden avausjakson, jossa julkisuuden henkilöt kisasivat toisiaan vastaan. Kinnunen on suunnitellut uutta musiikkialbumia. Vuonna 2015 hän julkaisi kappaleen "Hautaudun".
Kaiken muun lisäksi Hanna Kinnunen on työskennellyt muun muassa Yle Uutisissa toimittajana vuosina 2004–2014 ja Yle Puheessa vuosina 2014-2016. Helmikuussa 2016 hän siirtyi Yle Puheesta Radio Aallon juontajaksi.


title: Hanna Kinnunen

text: Hän vieraili huhtikuussa 2017 "Heikoin lenkki" -viihdeohjelman uusissa jaksoissa ja voitti muita julkisuuden henkilöitä vastaan käydyn kisan.


title: Hanna Kinnunen

text: Kinnunen on kirjoittanut kirjan "Valtavan ihana – Havaintoja naisen kehosta ja kiloista" yhdessä yhdessä musiikkipromoottori Aino-Kuutamo Uusitorpan kanssa. Teoksessa äänessä ovat myös eri asiantuntijat, jotka avaavat näkökulmia naisen kehosuhteeseen. Kinnunen muistelee kirjassa epämiellyttävää temppua "Haluatko filmitähdeksi"-ohjelmassa.


title: Sylvi

text: Sylvi on suomalainen naisen etunimi, latinalaisperäinen Sylvia-nimen muunnelma. Vuoden 2009 loppuun mennessä nimi Sylvi on annettu 15 031 naiselle ja alle 15 miehelle Sylvin nimipäivä on 8. elokuuta.


title: Saltarello

text: Saltarello on eloisa italialainen tanssi ja siihen perustuva musiikkikappale. Saltarello kehittyi Napolissa 1200-luvulla. Sen nimi tulee italian kielen sanasta "saltare", ”hyppiä”.


title: Saltarello

text: Saltarello oli suosituimmillaan keskiajalla ja renessanssin ajalla. Tuolta ajalta ei kuitenkaan ole säilynyt juurikaan kirjallista materiaalia tanssin askelista. Ainoastaan tansseissa käytettyä musiikkia tunnetaan. 1800-luvulla saksalainen säveltäjä Felix Mendelssohn käytti saltarelloa neljännen sinfoniansa finaalina.


title: Saltarello

text: Dead Can Dance -yhtye on julkaissut saltarellon albumillaan "Aion" vuonna 1990.


title: Omar Sharif

text: Omar Sharif (, syntyjään Michel Demitri Shalhoub; 10. huhtikuuta 1932, Aleksandria, Egypti – 10. heinäkuuta 2015 Kairo, Egypti) oli egyptiläissyntyinen näyttelijä, joka näytteli useissa Hollywood-elokuvissa.


title: Omar Sharif

text: Sharifilla todettiin keväällä 2015 Alzheimerin tauti. Hän kuoli 10. heinäkuuta 2015 kairolaisessa sairaalassa.


title: Omar Sharif

text: Sharifin ensimmäinen elokuva oli Youssef Chahinen ohjaama "Siraa Fil-Wadi" (1954). Chahinen kanssa hän teki 1950-luvulla kolme elokuvaa. Ensimmäinen englanninkielinen elokuva oli "Arabian Lawrence" (1962). Sherif Alin rooli toi hänelle Oscar-ehdokkuuden. Sharifin tunnetuimpia rooleja on tohtori Živago samannimisestä, osittain Suomessakin kuvatusta elokuvasta vuodelta 1965 sekä Kapteeni Nemon rooli elokuvassa "Mysteerien saari" (1973).


title: Viktor Julius von Wright

text: Viktor Julius von Wright (5. elokuuta 1856 Kuopio – 16. toukokuuta 1934 Helsinki) oli suomalainen huonekalutehtailija Kuopiosta. Hän oli tunnettu sosiaaliliberaali ja oli vuonna 1883 mukana perustamassa Helsingin työväenyhdistystä, jonka ensimmäisenä puheenjohtajana hän toimi vuoteen 1896. Hän pyrki toiminnallaan edistämään työväestön olosuhteita ja siten patoamaan heidän radikalisoitumistaan sosialistisiin yhdistyksiin. Hänen toimintansa vuoksi Suomen työväenliikkeen alkuvaihetta nimitetään wrightiläiseksi työväenliikkeeksi. von Wright toimitti vuosina 1886–1889 muun muassa "Uuden Suomettaren" liitteenä ilmestynyttä "Arbetaren–Työmies" -lehteä. Ammattiliittojen syntyminen vei suosiota wrightiläisiltä työväenyhdistyksiltä. Viktor von Wright oli aatelissäädyn edustaja säätyvaltiopäivillä vuosina 1882–1904.


title: Viktor Julius von Wright

text: Viktor von Wright oli myös Helsingin Käsityö- ja Teollisuusyhdistyksen pitkäaikainen puheenjohtaja ja häntä kutsutaan joskus ”Suomen käsityöläisten isäksi”. Ammatillista osaamista edistävä Mestarikiltaneuvosto ry on perustanut V. J. von Wrightin nimeä kantavan ritariston tunnustukseksi merkittävästä toiminnasta korkean osaamisen, kädentaitoalan ja/tai käsi- ja pienteollisuuden hyväksi.


title: Viktor Julius von Wright

text: Viktor von Wrightin setiä olivat taidemaalarit Ferdinand, Magnus ja Wilhelm von Wright.


title: Spiral Architect

text: Spiral Architect on norjalainen heavy metal -yhtye. Se perustettiin vuonna 1993. Yhtyeeltä on tähän mennessä ilmestynyt yksi täysimittainen studioalbumi ja kaksi demoa.


title: Luettelo Australian avointen naisten kaksinpelin voittajista

text: Tämä on luettelo Australian avoimen tennisturnauksen naisten kaksinpelin voittajista.


title: Joosef II

text: Joosef II (13. maaliskuuta 1741 – 20. helmikuuta 1790) oli Pyhä Rooman keisari ja Itävallan arkkiherttua vuodesta 1765. Hän oli keisarinna Maria Teresian ja keisari Frans I:n vanhin poika. Hän oli yksi valistuneista itsevaltiasta.